text:
Meinhard Jensen, sum sat við pallborðið á Bókasavninum við Løkin, er studentaskúlalærari:
Um orðið brek
Flestu orðini í føroyskum eru nær í slekt við orð í øðrum málum. Eta, æde og eat. Knívur, kniv, knife. Kaka, kage, cake. Etymologi er læran um, hvaðani orð stava, og hvussu tey broytast. Tað er søgan hjá orðum.
Summi orð, sum liggja mannalívinum serliga nær, broytast til tað lítið, og hesin slektskapurin sæst týðiliga aftur, sjálvt eftir fleiri túsund ár. Tað er sum við ættarbregði. Leggur tú teg eftir tí, so sært tú, hvussu fólk líkjast fólkinum, tey eru av.
“Kúgv” eitur “kuh” á týskum. “Ko” á donskum. “Cow” á enskum. Tað eitur *kwon á protogermanskum. Protogermanskt er eitt lutvíst endurgjørt mál, sum tey hava tosað í Evropa fyri eini 2500 árum síðan, sum síðani hevur ment seg til tað, sum í dag er týskt, enskt, danskt og føroyskt, eitt nú. Á protoindoevropeiskum hevur tað, halda tey, itið *gwou. (Stjørnan sigur, at tað kann ikki vitast fyri vist, men málfrøðingar hava samanborið orðið fyri kúgv á øllum málum, sum eru í slekt, og hava roknað seg fram til, hvussu tað hevur itið.) Vit síggja, at “k” í “kúgv” gongur aftur (sum k ella g), og “ú” gongur eisini aftur, sum “o” ella “u.”
Hesar broytingar eru vanligar, og í summum førum síggjast orð bæði í India og í Iran, sum líkjast føroyskum, hetta tí at tey hava sama uppruna. Protoinevropeiskt er eitt mál, sum man meinar, at tey hava tosað onkrastaðni í eystur Evropa fyri góðum 5000 árum síðan.
Málbroytingar henda alla tíðina. Orðið “borð” á føroyskum er sama orð sum “board” á enskum. “Board” er ein fjøl, men verður eisini brúkt sum “borð” á enskum, t.d. tá man tosar um eina nevnd, sum situr og fundast kring eitt borð. “Borð” kemur frá gomlum orði, sum merkir bjálki ella fjøl. Bjálkar og fjalar eru brúkt til alt møguligt, og vit hava bæði borð at sita við og bátsborð, eitt nú. Fyri okkum er orðið “borð” í dagligari talu ein vatnrøtt pláta á beinum, fyri tað mesta. Á enskum er orðið “board” tað, sum vit kalla fjøl. Tað, sum vit kalla borð, kalla tey “table.” Á fronskum eitur tað eisini “table,” men úttalast nakað øðrvísi. Hetta kemur úr latíni, har sum tað eitur “tavula.” Tað orðið hevur upprunaliga merkt pláta. Vit hava talvur loddrættar á vegginum, meðan “table” er vatnrætt. Kúgv man altíð hava sipað til kúnna, men vit síggja, at tað refererar eisini til gravkúgv, til dømis, og at tað, líka sum orðið “brek” stundum verður brúkt niðrandi um fólk.
Tað eru mong onnur dømi um hetta. Buksur itu brøkur fyrr, og har er orðið fyri brók nógv eldri. Tað løgna er, at orðið “brók” helst hevur sama uppruna sum orðið “brek.” Tað kann rekjast aftur til orðið “*bhreg” á protoindoevropeiskum. Orðið hevur upprunaliga merkt okkurt við brot ella bróta. Á protogermanskum hevur tað itið “*brekan.”
At eitt nýtt orð líkist einum gomlum orðið merkir ikki, at tað merkir tað sama. Orð broyta innihald og skap. Eingin veit fyri vist, hvat orðið fyri brøkur hevur merkt upprunaliga. Eingin veit heldur fyri vist, hvat orðið fyri brot hevur merkt. Kúgvin hevur altíð verið kúgv, men tað kann vera øðrvísi við meira abstraktum hugtøkum.
Hetta sigur ikki nógv um orðið brek, og hvat tað merkir í dag. Tað sigur bara, at orðið í sniði er gamalt, og at merkingin hevur hildið seg hampiliga intakta. “Break” á enskum, sum merkir steðgur umframt nógv annað, ber enn upp á merkingina at brotna. Vit hava eisini orðið “bráka.”
Trupulleikin við orðinum “brek” man vera, at tað verður brúkt niðrandi. “Ver ikki so brekaður,” er ein vanlig orðing. Onnur orð fyri skerdar førleikar, bæði likamligar og mentalar, eru og verða brúkt á sama hátt, og hetta man vera á flestu málum. Men tað merkir ikki, at orðið hevur fingið nýggja merking. Tað merkir bara, at tað hevur fingið eina merking aftrat. Kunnu vit liva við tí, so kunnu vit eisini liva við orðinum, sum tað stendur, men ein annar møguleiki er at siga, at nú er orðið so mikið slitið, at vit finna eitt nýtt. Flestu fólk hugsa ikki niðrandi um fólk, sum halta, t.d. Men sigur tú um eitt fólk, sum haltar, at tað er brekað, so er ilt at siga, hvørjar kenslur og tankar og myndir tað fær fram í fólki. Málfrøðingar brúka orðini denotatión og konnotatión. Denotatión er definitiónir av orðum. Hesi orð finnast í orðabókum, har sum tað er neyvt lýst, hvat tey merkja. Hevur eitt orð fleiri merkingar, so standa tær allar nevndar, sum hava verið kendar, tá orðabókin er gjørd. Men orð hava eisini konnotatiónir, og tað er alt tað, sum hongur uppi í orðinum í høvdinum á tí, sum hoyrir ella talar. Tak orðið “mamma.” Lýsingarnar av orðinum eru púra greiðar í orðabókunum, men fyri fólk flest hevur tað eisini við kenslur at gera, og tað merkir ikki tað sama fyri nakran.
Passar tað, at “brek” er hetta aldagamla orð, sum sæst aftur í protogermanskum og protoindoevropeiskum – tað hevur ikki borið til at fingið tað staðfest – so er tað næstan synd at taka tað av almenna pallinum. Men tað er fyrr sæð, at orð eru so mikið slitin, at neyðugt er at skifta tey út.


c: text/html

text:
- Starvsfólk vera sett og uppsøgd, og broytingar henda á arbeiðsplássinum, uttan at starvsfólkaumboðini verða tikin við uppá ráð, so sum sáttmálarnir siga. Ella so seint, at tey í veruleikanum onga ávirkan fáa á avgerðirnar.
Soleiðis sigur Suni Selfoss, formaður í Starvsmannafelagnum.
Hann fegnast tí um, at umboð fyri fakfeløg og arbeiðsgevarar á almenna arbeiðsmarknaðinum í Norðurlondum hava ráðstevnu í Havn 22.-25. august, har millum annað medábyrgd er á skrá. Viðgerast skal, hvussu tryggjað verður eitt gott samstarv millum leiðslu og starvsfólk og rættin hjá starvsfólkum at vera tikin við í avgerðartilgongdina.
Tað er samstarvsfelagsskapurin Nordiske Statstjenestemenns Organisation, NSO, sum stendur fyri ráðstevnuni, ið verður hildin árliga.
Les meira her

robotstxt: allowed

filter: keep


text:
Gammasjur/sokkabuksur
Sokkabuksur (Tights) frá Melton, std. 2 mdr-16 ár, fleiri litir
Sokkabuksurnar eru frá Melton, og hava sera gó...
Sokkabuksur frá melton við gummiduddum, go-tights, navy, std. 4 mdr til 2 ár
Hesar sokkabuksurnar eru frá Melton, og eru tæ...
Sokkabuksur frá melton, panda on back, navy, std. 0-4 ár
Sokkabuksur frá Melton. Hesar eru so fittar. Hava...
Gammasjur (uttan fót) úr bummull frá Joha, std. 50 og 60
Hesar gammasjur eru frá Joha og eru úr 94 % b...
Gammasjur frá Papfar, melange tahiti, std. 3 mdr - 3 ár
Gammasjur frá Papfar, sum er eitt merkið hj&aacu...
Leggings úr ull/bummull frá Melton, std. 1-10 ár, hvítar og gráar
Okkara leggings úr ull eru frá Melton. T&a...
Knæverja við gummiduddum frá Melton, dark denim, ein stødd
Knæverja frá Melton, við gummiduddum (anti...


text:
Rakstrarúrslitið hjá Bakkafrost fyri fyrsta ársfjórðing 2017 var 335 milliónir krónur samanborið við 254 milliónir krónur fyri fyrsta ársfjórðing 2016. Alideildin hevði eitt rakstrarúrslit á 373 milliónir krónur samanborið við 261 milliónir krónur fyrsta ársfjórðing í fjør. Tøkunøgdin fyrsta ársfjórðing í ár var hægri, og miðalprísurin á laksi var eisini hægri samanborið við fyrsta ársfjórðing í fjør. Liðugvøruframleiðslan gav eitt rakstrarhall á 53 milliónir krónur fyri fyrsta ársfjórðing í ár í mun til eitt rakstrarhall á 25 milliónir krónur fyri sama ársfjórðing í fjør. Rakstrarúrslitið, EBITDA, av framleiðsluni av fiskamjøli, lýsi og fóðri á Havsbrún var 45 milliónir krónur samanborið við 69 milliónir krónur fyri fyrsta ársfjórðing í fjør.
- Fyrsti ársfjórðingur í ár var hendingaríkur. Í januar byrjaði góðskingarvirkið á nýggja laksavirkinum á Glyvrum, sum er síðsta útbygging av íalt trimum framleiðsludeildum á virkinum. Alideildin hevði avbjóðingar, tá ið ILA virus var staðfest á aliøkinum A-73 Hvannasund Norður. Bakkafrost hevur saman við myndugleikunum fylgt væl við gongdini á aliøkinum, síðan illgrunin um ILA kom fram í juli 2016. Rættstundis atgerðir eru tiknar, og allur fiskurin varð skjótt tikin og kruvdur, tá ið illgrunin var váttaður, sigur Regin Jacobsen, stjóri.
Nettoskuldin hjá Bakkafrost var 459 milliónir krónur við endan av fyrsta ársfjórðingi 2017, og felagið hevur 826 milliónir krónur í ótroyttum kredittum. Solvensurin hjá Bakkafrost var 65% við endan av fyrsta ársfjórðingi 2017.


text:
Týsmorgunin kl 8.00 leggur ferðamannaskipið Alexander Von Humbolt at við Kongshavn.
Umborð á skipinum eru 380 ferðafólk, sum eru spent at síggja eitt sindur av Eysturoynni í nakrar tímar.
Skipið verður liggjandi til kl 13.00.
21.08.2007
Alexander Von Humbolt á Kongshavnina.
Týsmorgunin kl 8.00 leggur ferðamannaskipið Alexander Von Humbolt at við Kongshavn.
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Politiskt krav um landstreym til skemtiferðamannaskip
Býráðið í Keypmannahavn fer á fundi hósdagin at viðgera eitt uppskot frá SF um, at tey meira enn 400 skemtiferðamannaskipini, ið koma til Keypmannahavnar um árið, í framtíðini skulu fáa tilboð um landstreym.
”Vit heilsa øllum fremmandu gestunum, ið koma til Keypmannahavnar við skemtiferðamannaskipum, vælkomnum. Men tey stóru skemtiferðamannaskipini framleiða sjálv orku við m.a. olju og økja harvið munandi um luftdálkingina í høvuðsstaðnum”, sigur framsøgumaðurin hjá SF í orkumálum í býráðnum, Peter Thiele, sambært Ekstra Bladet við Ritzau.
Sambært blaðnum fer tað at kosta 200 miljónir krónur at byggja eitt landstreymsverk í Norðurhavnini. Ein útreiðsla sum By & Havn, ið Keypmannahavnar kommuna og staturin eiga í felag, skal bera.
Talið á ferðafólki við skemtiferðamannaskipum hevur verið støðugt vaksandi seinastu 10 árini, meðan talið á vitjandi skipum í Keypmannahavn fall eitt vet í fjør - eitt lutfall, ið kemst av, at skemtiferðamannaskipini verða størri og størri.
Keypmannahavn er ferð eftir ferð kosin best umtókti býurin hjá skemtiferðamannaskipum í Eystursjónum.
Kelda: Ekstra Bladet


text:
Enn ein sigur til Dávur
Í gjár, leygardagin 26. mars, skipaði TSF fyri kapping í landavegsúkkling. Leiðin gekk úr Tórhavn til Saksun og so aftur til Havnar.
Hesin teinur var umleið 100 kilometrar langur, men møguleiki var eisini at súkkla ein styttri tein. Tey, ið valdu at súkkla styttra teinin, vendu við Áir. Hesi koyrdu umleið 70 kilometrar.
Startur og mál var við Plantusøluna við Hvítanesvegin í Havn. Komin til Havnar skuldi man framvið málstrikuna, súkkla niðan til rundkoyringina við R. C. Effersøesgøtu, eftir Eystara Ringvegi, eftir Strond, venda um rundkoyringina við Skansan, fyri síðan at koyra á mál við Plantusøluna.
Veðrið var av tí allar fagrasta, og man hevði næstan heldur hug at steðga á fleiri ferðir gjøgnum Sundalagið fyri at njóta vøkru náttúruna og vakra sýnið - móti Sneis og móti Slættaratindi.
Uppmøtingin var góð og allir súkklarar fylgdust til Áir. Tá hildu nakrir fram, og nakrir vendu við Áir, fyri síðan at koyra móti Havnini aftur.
Ein langur dagur var fyri framman, men hetta helt ikki Kjartan Egholm aftur í at royna at sleppa frá feltinum tíðliga í kappingini. Hetta var á Sundi, stutt eftir at kappingin var byrjað. Løtu seinni var Kjartan koyrdur inn aftur.
Teir, ið koyrdu longra teinin vóru Dávur Magnussen, Guðmundur Joensen og Gunnar Dahl-Olsen.
Hesir fylgdust allan vegin, men komnir til brekkuna niðan úr Hósvík ávegis til Havnar, mátti Gunnar sleppa lítla feltinum, og Dávur og Guðmundur koyrdu víðari. Hesir koyrdu nú saman undan Gunnari, ið kom á mál góðar fimm minuttir eftir Dávur og Guðmundur.
Hesir fylgdust líka á mál. Dávur vann endaspurtin og vann sostatt næstu kappingina í ár. Men Guðmundur var væl fyri, og megnaði at svara aftur hvørja ferð Dávur royndi at sleppa undan honum.
Tað var eisini tætt millum eitt og tvey hjá teimum, ið koyrdu styttra teinin. Andrass Joensen og Jan Hjaltalin kappaðust um fyrta plássið. Andrass var drúgvari og vann kappingina.
Úrslit, menn, 100 km:
1. Dávur Magnussen, 2 tímar, 57 minuttir
2. Guðmundur Joensen, ST (somu tíð)
3. Gunnar Dahl-Olsen, 3.02.00
Úrslit, menn, 70 km:
1. Andrass Joensen, 2 tímar 11 minuttir 5 sekund
2. Jan Hjaltalin, ST
3. Sverri Mohr Edvinsson, 2.14.00
4. Jónálvur Johannesen, 2.15.00
5. Henrik Kølleskov, 2.15.30
6. Símun Pauli Dam, 2.18.00
7. Christian Guttesen, 2.31.00
8. Kjartan Egholm, 2.31.30
9. Johan Petur Michelsen, 2.40.00


text:
Gleðiligan 2. desember. Vit seta dagin í gongd við dagsins kalendaragávu, ið er ein lítil ferð inn í heimin hjá amerikanska skemtaranum Andy Kaufman. Tey flestu kenna hann nokk úr filminum Man on the Moon, har Jim Carrey spældi hann.
Hetta klippið er eitt av hansara tónleikaklippum, har hann setur saman skemt, ørskap og tónleik, eitt bland, ið hann ofta royndi seg við.
Góðu fittu Nudlalesarar
Nú í jólamánaðinum er ein jólakalendari á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi


text:
Fleiri fiskiskip eru savnaði í havn, har mótmæli verður uttanfyri løgtingið í dag. Tað byrjar eisini at fyllast við fólki uttanfyri løgtingið.
Tá løgtingið fer undir fyrstu viðgerð av fiskivinnunýskipanini í dag verður mótmæli uttanfyri tinghúsið. Føroya Fiskimannafelag og Føroya Skipara- og Navigatørfelag skipa fyri mótmælinum. Talur verða í klubbagarðinum, umframt at tingfundurin verður stroymaður á stórskíggja.
Tað er longu fitt av fólki savnaði uttanfyri løgtingið, og fleiri skip eru komin til havnar at liggja í dag.


text:
Hjáland
Hjáland er land ið annað land ræður yvir. Ófrælst land. Um 10 mió. fólk í heiminum eru til dømis undir bretskum, donskum, norskum, fronskum, portugisiskum, amerikonskum, nýsælandskum ella avstralskum yvirræði. Henda skipan er leivd frá hjálandatíðini, og ósjálvstøðugu londini eru enn undir hjálandaharrum sínum. Í nøkrum londum verða hesi viðurskifti broytt, til dømis varð Hongkong latið Kina aftur í 1997. Nøkur lond og landøki verða verandi undir útlendskum yvirvaldi av hernaðarligum ella fíggjarligum orsøkum; onnur verða verandi, tí at yvirvaldið og meirilutin av fólkinum í ósjálvstøðuga landinum halda tað verða ov fáment, veikt ella ov fjarskotið til at standa á egnum beinum.
Hjálandatíðin frá 1870 til 2. heimsbardaga verður ofta nevnd imperialisman (týðir harradømi ella veldi). T.d. verjuleysa Afrika varð lættur fongur hjá imperialismuni. Á fundi í Berlin í 1884 til 1885 býttu stórveldini í Evropa Afrika sínaámillum. Eftir Seinna heimsbardaga tóku hjálondini í Afrika og Asia sær sjálvræði, eitt fyri og annað eftir. Hjálondini í Amerika tóku sær eisini sjálvræði í 18. og 19. øld. Størsta hjálandið, India, tók sær sjálvræði í 1947.
Nøkur lond kring heimin hoyra til onnur lond og eru so statt ikki sjálvstøðug. Flestu teirra eru smáar oyggjar. Men talan er eisini um stór lond, so sum Tibet, Grønland, Puerto Riko, Vestursahara og Franska Gujana. Summi lond, ið ikki eru sjálvstøðug, hava eitt ávíst sjálvstýri. Føroyar og Grønland, ið hoyra undir Danmark, hava til dømis hvørt sær heimastýri og kunnu sjálv taka avgerðir innan fyri ávís mørk. Onnur lond hoyra heilt og fult til móðurlandið, og kunnu ongar avgerðir taka sjálv. Avgerðirnar verða tiknar í stýrandi landinum, og tað kann vera langt burtur, kanska hinumegin jørðina. Til dømis verður Franska Gujana stýrt úr París í Fraklandi.
Innihaldsyvirlit
Amerikanska hjálandaveldið[rætta | rætta wikitekst]
Undir lýsingartiltakinum "Amerika fyri amerikanarar" í 1823 hevði landið víst frá sær krøv frá Sovjet um hjáland á amerikonsku Kyrrahavsstrondini, og í 1867 keyptu teir Alaska frá russum. Kuba gjørdi í 1895 uppreistur móti tí spanska hjálandaveldinum og skjótt kom USA Kuba til hjálpar. Ikki vardi so leingi, so høvdu amerikanskir herskip og hermenn sigrað á spaniólum, og Kuba varð lýst at vera eitt sjálvstøðugt ríki á pappírinum. Amerikanarar settu tó krav fram um, at teimum skuldi verða loyvt at luttaka í kubanskum politikki, bæði í verjupolitikki, uttanríkispolitikki og peningaviðurskiftum. Undir krígnum við Spania um Kuba hevði USA hersett fleiri sponsk hjálond, slík sum Filipsoyggjarnar, ið lógu heilt yviri í Suðurásia, og Puerto Riko í Karibia. Hesi londini høvdu teir sum hjálond, eftir kríggið var endað.
Nærum samstundis hersettu teir tær frælsu Hawaiioyggjarnar, Sámoaoyggjunum, Wake og Guam í Kyrrahavinum við teirri avleiðing, at amerikanski herflotin nú hevði valdið í øllum Kyrrahavinum og í stórum pørtum av Atlantshavinum. Í 1903 kom øll tann amerikanska imperialisman í hæddina. Og tað rímaði ikki serliga væl við frælsishugsjónirnar hjá teimum sjálvum, tá ið USA ognaði sær eitt landaøki inni í Panama, har Panamaveitin varð grivin. Veitin varð opnað í 1913.
Tætt eystan fyri Puerto Riko átti Danmark 3 oyggjar, St. Thomas, St. Croix og St. John (á donskum: De dansk-vestindiske øer). Tá so fólkið í Jómfrúoyggjunum kravdi at verða leyst frá Danmark, vóru oyggjarnar í 1917 latnar til USA fyri 70 mill. krónur (DDK). Norðurmarianoyggjar hevur sjálvstýri, men er eisini undir amerikonskum yvirræði.
Danska hjálandaveldið[rætta | rætta wikitekst]
Danmark vóru uppi í evropeiska hjálandaævintýrinum og løgdu Føroyar, Ísland og Grønland undir seg. 1672 til 1733 keyptu og hersettu danir tríggjar vesturindiskar oyggjar - St. John, St. Thomas og St. Croix (nú Amerikonsku Jómfrúoyggjar) í Karibia, haðan teir fingu romm og sukur. Oyggjarnar vórðu seldar USA í 1917. Í 17. øld fingu Danmark sær hjálond í Eysturindia, tí teir vildu m.a. hava kryddurtir, silki, te og bummull. Kendasta hjálandið var Trankebar á eysturstrond India (selt Stóra Bretlandi í 1845). Í Donskum Guinea (nú Gana) á Gullstrondini í Afrika høvdu teir í 17. og 18. øld skansa og handilsstøðir til trælahandil (selt í 1850). Trælahandilin á Gullstrondini og trælahaldið í Donskum Vesturindia eru daprastu brotini í donsku hjálandasøguni.
Listi yvir hjálond[rætta | rætta wikitekst]
Avstralia[rætta | rætta wikitekst]
- Ashmore og Kartieroyggjar
- Australian Antarctic Territory
- Heard- og McDonald-oyggjar
- Jólaoyggjin
- Kokosoyggjar
- Koralhavsoyggjar
- Norfolkoy
Danmark[rætta | rætta wikitekst]
Øki í[rætta | rætta wikitekst]
Í Karibia (Dansk Vestindien):
- Sankt Thomas 1671 - 1917
- Saint John 1718 - 1917 (Fyrr: "Sankt Jan")
- Sankt Croix 1733 - 1917
Frakland[rætta | rætta wikitekst]
- Clippertonoy
- Franska Polynesia
- Mayotte
- Ný-Kaledonia
- St. Barthelemy
- Saint Martin
- Saint-Pierre og Miquelon
- Wallis og Futuna
Kili[rætta | rætta wikitekst]
Niðurlond[rætta | rætta wikitekst]
Noreg[rætta | rætta wikitekst]
Nýsæland[rætta | rætta wikitekst]
Sambandsríki Amerika[rætta | rætta wikitekst]
- Amerikanska Sámoa
- Bakeroy
- Guam
- Howlandoy
- Jarvisoy
- Johnstonoy
- Jómfrúoyggjar
- Kingman Reef
- Midwayoyggjar
- Navassaoy
- Norðurmarianoyggjar
- Palmyraoy
- Puerto Riko
- Wakeoy
Stóra Bretland[rætta | rætta wikitekst]
- Anguilla
- Bermuda
- Bretska Antarktis
- Bretsku Indiahavsoyggjar
- Bretsku Jómfrúoyggjar
- Caymanoyggjar
- Falklandsoyggjar
- Gibraltar
- Montserrat
- Pitcairnoyggjar
- St. Helena
- Suðursandwichoyggjar og Suðurgeorgia
- Turks- og Caicosoyggjar
- Akrotiri og Dhekelia
- Guernsey
- Jersey
- Mann


text:
Tvey av teimum stóru mótahúsunum í Fraklandi hava meldað út, at tey vilja ikki loyva nýtslu av modellum sum eru minni enn stødd 34 ella sum eru undir 16 ár. Tað skrivar miðilin France24.
Talan er um mótahúsini Kering og LVMH. Hesi bæði mótahúsini umboða kendu mótamerkini Gucci, Bottega Veneta, Alexander McQueen, Louis Vuitton, Christian Dior og Givenchy.
Í mai í ár bleiv ein fronsk lóg sett í gildi, sum krevur at allar modellir skulu hava læknaváttan sum staðfestir at tær eru kropsliga nóg væl fyri at vera modellir.
Hesi forboð og reglur koma í kjalarvørrinum av, at mótavinnan hevur fleiri ferðir verið løgd undir at framhevja eitt ósunt kropsideal og ein órealistiskan vakurleikastandard. Umframt hetta eru eisini fleiri ræðusøgur um modellir ið svølta seg sjálvar og berjast við etingarólag av ymsum slag.
Lógin ið bleiv viðtikin fyrr í ár og hesi nýggju krøvini frá Kering og LVMH, bera boð um, at har verður roynt at seta ein hægri og betri standard fyri arbeiðsumstøðurnar í mótavinnuni.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Andrea og Lív verða venjarar hjá U8/U10 gentum
Andrea á Regni Højgaard og Lív Nesá koma at standa á odda fyri U8/U10 gentum og tað eru vit ómetaliga glað fyri. Hetta eru sannar legendur á gentusíðuni hjá B68.
Andrea og Lív vunnu fystu gullmedalju á gentusíðuni hjá B68 og tað var í 1991 við U12 gentum. Síðani skrivaðu tær aftur søgu í 1995, har tær vunnu greipuna við U17 gentum. Lív kundi renna óendaliga nógv. Andrea var ein sikkur málskjútti, við einari giftigari vinstrabeins uttarasíðu.
Andrea er skráðsett fyri 37 dystir og 16 mál í bestu kvinnudeildini. Lív er skráðsett fyri 91 dystir og 25 mál í bestu kvinnudeildini.
Tað er fantastiskt at hava Andreu og Lív, at hjálpa hesum ungu gentum og menna tær til komandi stjørnir á Svangaskarði.
Vit ynskja Andreu, Lív og U8/U10 gentunum bestu eydnu við kappingarárinum 2017.


text:
Tíðindaskriv
10.01.2018 - 12:10
Mentan > List > Filmslist
Hóskvøldið verður fyrsta ”Samrøður um film” tiltakið í Mentanarhúsinum í Fuglafirði. ”Samrøður um…” er tiltak/skeið, sum Kvøldskúlin í Fuglafirði ígjøgnum fleiri ár hevur skipað fyri, partvíst í samstarvi við Mentanarhúsið.
Seinastu árini hava sostatt verið skeið, skipað sum samrøður, har fokus hevur verið á ávikavist list, mat, tónleik og nú film. Skeiðini hava verið skipað soleiðis, at ein serfrøðingur/eldsál á økinum leggur samrøðurnar til rættis, og hevur samrøður við týdningarmiklar aktørar á økinum um eitt ávíst evni.
Serfrøðingarnir hava verið Nils Ohrt, Mortan í Hamrabyrgi, Knút Háberg Eysturstein og nú Torfinnur Jákupsson. Gestirnir hava spent víða, m.a. hava Edward Fuglø, Bárður Jákupsson, Snorri Patursson, Leif Sørensen, Sunleif Rasmussen og Eivør Pálsdóttir verið gestir, umframt mong onnur, sum vóru líka spennandi og áhugaverd, og evnini hava verið líka ymisk, t.d. Ruth Smith, Janus Kamban, føroysk matmentan, nýggja matmanifesti hjá FK, Bob Dylan, málmtónleikur & -mentan, Teitur og Greta Svabo Bech.
Nú verður so farið undir eitt nýtt vetrarskeið, sum hevur fingið heitið Samrøður um film. Fyrsta samrøðan hjá Torfinni Jákupsson verður við Sakaris Stórá, og evnið verður ’Dreymar við havið’. Hetta verður ein sokallað Director’s Cut Live sýning, har filmurin verður steðgaður í støðum, so Sakaris fær høvi at gera viðmerkingar til hann.


text:
Agnar Frederiksen
11.01.2018 - 13:19
Ítróttur > Ítróttur > Hondbóltur
Nú er ikki leingi til føroysku hondbóltsmennirnir skulu
royna seg í HM-undankappingini. Klokkan 15.30 er fyrsta bríksl í Bolzano í norðara
parti av Italia. Liðformaðurin hjá Føroyum er Tróndur J. Kragesteen úr Neistanum.
Hann sigur soleiðis um føroysku fyrireikingarnar:
- Vit hava fyrireikað okkum sera væl til hesa kappingina. Vit vóru á
venjingarlegu à Sandi í oktober í fjør, og umframt tað hava vit vant nógv um
jólini. Eisini hava vit júst spælt ein venjngardyst ímóti Høj frá donsku 1 deild,
sum vit vunnu trygt. Vit hava góðar vónir til hesa uppgávuna sum er fyri
framman, uttan at vita serliga nógv um mótstøðuna.
Føroyar eru í bólki saman við Ukraina, Rumenia og vertunum Italia. Tað er ein
torfør uppgávu ið er fyri framman hjá Tróndi og liðfeløgunum. Tróndur metir at størsti møguleikin fyri góðum úrsliti liggur ímóti Italia, og at lykilin hjá føroyingum er at fáa
dystirnar at passa til sínar styrkir:
- Vit eru komnir í ein sterkan bólk og hetta er sterkasta mótstøðan, sum vit hava
møtt í nøkur ár. Til dømis hevur Ukraina, sum vit spæla ímóti í kvøld, vunnið á
Íslandi fyri góðum hálvum ári síðani. Rumenia vita vit sera lítið um, men
søguliga hevur landið staðið seg væl í hóndbóltshøpi. Italia spældu vit ímóti í
2010, har vit taptu tepurt, so tað er nokk tann dysturin har vit hava best
vónir um eitt gott úrslit. Lykilin til eitt gott úrslit her í Italia er, at vit
fáa dystirnar spældan uppá okkara premissur. Vit skulu steðga teirra tungu
spælarum áðrenn teir koma í ferð, og vónandi revsa teir uppá kontra. Síðani
skulu vit geva okkum góða tíð at seta spæli upp í álopinum og ikki skjóta ov
tíðliga
Hvat er so eitt gott útslit í Italia ?
Eitt gott úrslit fyri okkum er at fáa stig frá meira enn einum dysti, men vit
vita at hettar verður sera trupult.
Til síðst slær Tróndur Kragesteen fast, at hendan HM-undankappingin hevur nógv
at siga fyri føroyska liðið og føroyskan hondbólt generelt:
- HSF hevur sett sær fyri, at vit javnan skula luttaka í altjóða kappingum og
miðar ímóti at Føroyar skulu við til EM endaspæli í 2024, har kappingin verður
víðka til 24 lið. Tí skulu vit allatíð royna at gerast betri, og hendan
kappingin er ein liður í hesi menningini. At fáa eitt gott úrslit í hesari
kappingini er týdningarmikið, tí tað vísir at føroyskur hóndbóltur er á rættari
kós.


text:
Jantórur E Joensen hevur framsýning av fotomyndum á gomlu kommunuskrivstovuni, Skálavegur 164.
Opið er:
Fríggjadagin 14/3 kl. 15 - 18
Leygardagin 15/3 kl. 14 - 18
Sunnudagin 16/3 kl. 14 - 18
14.03.2014
Framsýning av Fotomyndum á Skála
Jantórur E Joensen hevur framsýning av fotomyndum á gomlu kommunuskrivstovuni, Skálavegur 164.
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Orð og lag: Aage Samuelsen
Týtt: Kajfinn Hammer
Upprunaheiti: Herren Jesus Frelsermannen
1. Frelsarin, vár Harri Jesus,
allar ævir livir Hann,
tí úr grøv Hann er uppstaðin,
Hann á Deyðans valdi vann.
Niðurlag: Jesus er Harri, halleluja,
stríðið Hann vann á Golgata.
Skuld mín negld varð har á krossin,
Alt er fullgjørt!, rópti Hann.
2. Tyst og svong Hann støðugt mettar,
Hann hin deyða vekja kann.
Syndanívdum frælsi gevur,
ok og leinkir brýtur Hann.
3. Sál, sum sárt ert nívd av plágum,
onga loysn og útveg sær’,
far til Jesus, Hann teg loysir,
allar tínar plágur bar.


text:
Myndarøð: R7 hevur móttøku í Tórshavn í dag
Nógvir gestir hava verið á vitjan í morgun og vit vóna at fleiri koma sum dagurin líður.
Dagsins fyrsti gestur var Landstýriskvinnan í mentamálum sum tosaði um egnar royndir innan miðlaarbeiði og um føroyska miðlalandslagið í dag.
Niels Uni Dam var ikki tómhentur tá hann vitjaði okkum. Hann hevði eitt gávukort frá Kaffihúsinum við tí sum hann segði: - Nú tit eru komin til havnar mugu tit akklimatiserast eitt sindur.
Borgarstjórin í Tórshavnar kommunu, Annika Olsen, var eisini á gátt. Vit fingu eitt prát við hana um borgarstjórastarvið samanborið við løgtings - og landstýrisstørvini.
Góð ráð frá góðum fólki eru ikki at forsmáa
- Brúka eitt einfalt mál, men lat tað vera føroykst, segði Sonni Smith tá hann tosaði við Helga og Tóra um føroyska málið í miðlunum og eisini um útvarp gjøgnum tíðirnar.
Altíð smílandi Sjúrður Skaale, sum heldur til í sama húsi, vitjaði eisini og mín sann um vit ikki sóðu eitt sindur til Esmar Eysturoy.
Tey flestu av føstu manningini hjá R7 eru í Tórshavn í dag og vit gleðast øll um hesa spennandi byrjan.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Støðugt og gott internetsamband gevur okkum nærum óavmarkaðar møguleikar. Vit kunnu reika á netinum, har vit kunnu finna hentar upplýsingar, hava samband við fólk, sum búgva hinumegin jørðina, keypa ella spæla. Tað er heilt fantastiskt. Men vandi er í allari vælferð, sigur Fólkaheilsuráðið, sum hevur orðað nøkur skíggjaráð, sum tey rópa tey.
Vit kunnu missa okkum sjálvi burtur og gloyma alt tað, sum er beint rundan um okkum, og vit geva okkum ikki far um, hvar ið tíðin fer. Vit kunnu missa tað góða sambandið við tey, sum vit eru saman við í gerandisdegnum.
Vit vita, at tað hevur týdning fyri okkara likamligu og sálarligu heilsu, at vit eru virkin og koma hvør øðrum við. Sjáldan eru vit nærverandi og virkin, meðan vit eru á netinum, tí kann tað hava neiliga ávirkan, bæði á okkara sálarligu og likamligu heilsu, um vit ikki eru varug við okkara skíggjanýtslu. Vit kunnu eisini gerast bundin av at vera á netinum og hyggja í ein skíggja allan dagin.
Fólkaheilsuráðið vil varpa ljós á skíggjanýtslu og kemur tí við nøkrum ráðum, sum kunnu minna okkum sjálvi og hvør annan á, at vit skulu avmarka skíggjanýtsluna, og at tað eisini er gott at gera okkurt uttan skýggja.
Skíggjaráðini kunnu lesast HER


text:
Bergur hevur starvast sum adjunktur á Føroyamálsdeildini síðani 2012. Í 2015 gjørdist hann ph.d. í bókmentum við ritgerðini ”Er heima til?”, sum er ein tekstástøðilig og bókmentasøgulig viðgerð av ferðafrásagnum Kristians Osvald Viderø.
Bergur hevur verið sera virkin í sínum starvi sum adjunktur, skrivar Setrið á heimasíðuni. Hann hevur undirvíst, luttikið á ráðstevnum, virkað sum lestrarráðgevi, verið formaður í lestrarráðnum, skrivað vísindaligar greinar, verið í vísindaligum netverkum og luttikið í fyrireikingunum til nýggju útbúgvingarnar í fjølmiðlafrøði og listaligum arbeiði, ið báðar byrja við einstøkum skeiðum í heyst.
Í nevndini, sum metti um førleikarnar hjá Bergi at taka við lektarastarvinum, sótu Dagný Kristjánsdóttir, professari á Háskóla Íslands, Frederik Tygstrup, professari á universitetinum í Keypmannahavn, og Jürg Glauser, professari á universitetinum í Zürich/Basel.
Í niðurstøðuni skrivaðu tey m.a.:
“Bergur Djurhuus Hansens samlede forskning, forskningsplaner og prosjekter, fra hans ansettelse som adjunkt ved Fróðskaparsetur Føroya til i dag, viser teoretiske og analytiske ferdigheter og en sjelden evne til å presentere komplekse problemer på en nuansert, klar og pedagogisk måte. Hans akademiske utvikling viser et bredt litterært og teoretisk interessefelt man har samtidig bestemte fokuspunkter og indre sammenheng.”
Bergur varð settur í starv sum lektari í bókmentum 1. juni í ár.


text:
Nú ber til hjá øllum føroyingum at siga sína hugsan um stjórnarskipanina. Í dag er uppskotið um stjórnarskipan latið almenninginum til ummælis. Hetta merkir, at øll hava møguleika at gera viðmerkingar til uppskotið.
- Eg havi seinastu mánaðirnar roynt at samansjóða øll sjónarmið. Nú eru vit komin so mikið áleiðis, at uppskotið er búgvið til at senda til ummælis, hóast vit ikki eru heilt samd um allir smálutir. Eg haldi, at uppskotið umboðar sjónarmið hjá øllum flokkunum so mikið væl, at tað er eitt gott útgangsstøði hjá tinginum at arbeiða víðari við. Egvóni, at so nógv sum gjørligt lesa uppskotið, og geva sína hugsan til kennar, sigur Aksel V. Johannesen, løgmaður.
Tá ið uppskotið hevur verið til ummælis, verður uppskotið saman við innkomnum viðmerkingum latið Løgtinginum til viðgerðar. Væntandi setur tingið eina § 25 nevnd við umboðum frá øllum flokkum at arbeiða víðari við uppskotinum, áðrenn tað verður lagt til endaliga atkvøðugreiðslu.
- Stjórnarskipanin er ikki eitt samgongumál. Hon er eitt mál fyri alt Løgtingið og eitt mál fyri alt Føroya fólk. Við stjórnarskipanini verður okkara fólkaræðið styrkt, tí vit staðfesta, at Føroya fólk hevur valdið í Føroyum. Ikki Løgtingið - ikki landsstýrið, men fólkið. Fólkið skal altíð spyrjast á fólkaatkvøðu, um vit skulu loysa ella nærkast Danmark í ríkisfelagsskapinum. Tað sama ger seg galdandi, um vit skulu limast inn í ES. Við stjórnarskipanini flyta vit valdið frá Løgtinginum til fólki, so Løgtingið ikki kann taka slíkar stórar avgerðir uttan at spyrja fólkið fyrst, vísir løgmaður á.
Eftir ætlan verður fólkaatkvøðan um stjórnarskipanina á flaggdegnum tann 25.apríl 2017.
Stjórnarskipanaruppskotið kann lesast HER


text:
Temasíðan er um løgtingsval og fólkastýri.
Málbólkurin er lærarar og næmingar í miðdeild og framhaldsdeild í fólkaskúlanum.
Tá val er fráboðað til løgting, fólkating, ella kommunu, er vanligt at veljarakanningar verða gjørdar. So frætta vit í tíðindunum um úrslitið av veljarakanningunum. Á myndini sæst ein kassi við atkvøðum til kommunuvalið í Havn í 2008. Í hesum undirvísingaruppleggi viðgera vit spurningin, um metingar og kanningar skulu verða loyvdar undan valinum, og um tær munnu ávirka ella vegleiða veljaran. Í lógini stendur at valið er loyniligt. Men tá valið nærkast, eru fleiri fyritøkur, sum bjóða sær til at gera veljarakanningarnar fyri fjølmiðlarnar. Framgangsmátin er oftast tann sami. Fyritøkurnar ringja til fólk og spyrja í telefonini, um tey kunnu tosa við tann, sum síðst hevði føðingardag og hevur rætt at velja. So kunnu tey spyrja um tann spurdi var á vali síðst, um hann ella hon ætlar á val hesa ferð, um tað er gjørt av, hvør verður valdur og so framvegis. Onkuntíð spyrja fyritøkurnar eisini um onnur viðurskifti, sum tey kanna fyri onkran annan, kanska ein handil. Leitið eftir kanningum, sum síggjast í bløðunum ella á heimasíðuni hjá Kringvarpinum. Hvussu nógvar fyritøkur kunnu vit finna, sum gera veljarakanningar? Hvussu nógv fólk verða spurd? Eru veljarakanningarnar altíð rættar? Hvat er endamálið við veljarakanningum? Ávirka veljarakanningar valúrslitið? Ávirka veljarakanningar okkara atferð, tá val er? Kunnu vit hugsa okkum eitt val uttan veljarakanningar? Skulu fólk sleppa at siga og almannakunngerða, hvat tey hava valt? Grundgev fyri tínum sjónarmiði.
Eftir stødd á flokkunum, kann valúrslitið 2015 í stuttum lýsast soleiðis:
Javnaðarflokkurin: 25,1%, 8 tingfólk
Tjóðveldi: 20,8% , 7 tingfólk
Fólkaflokkurin: 18,9%, 6 tingfólk
Sambandsflokkurin: 18,8%, 6 tingfólk
Framsókn: 7,0%, 2 tingfólk
Miðflokkurin: 5,5%, 2 tingfólk
Nýtt Sjálvstýri: 4,0%, 2 tingfólk
Her eru tey 33, sum eftir valið skulu manna løgtingið
Her eru persónligu atkvøðurnar hjá øllum valevnunum


text:
Jan Müller
28.02.2017 - 17:18
Oljan > Vinna & Tøkni > Útflutningur
16. februar vóru 16 føroyskar fyritøkur á vitjan í
Kaliningrad. Ferðin varð fyriskipað av føroysku sendistovuni í Moskva við Bjørn Kunoy á odda. Umboð fyri meira enn
hálvthundrað russiskar fyritøkur høvdu høvi at hitta gestirnar úr Føroyum.
“Hetta var eitt
tiltak, sum hvør einstøk fyritøka ikki kundi staðið einsamøll fyri. Hetta er tí
eitt gott dømi um, hvønn týdning samspælið millum vinnulív, sendistovu og
mentan hevur – fyri at koma inn á nýggjar marknaðir”, sigur Richard Mortensen
frá MEST.
Væl fyriskipað
Afturkomin frá ráðstevnu í Kaliningrad hava
vit spurt Richard Mortensen, Sølu og Marknaðarleiðara á MEST, hvussu tiltakið
hepnaðist.
“Tiltakið var fyriskipað soleiðis, at forsetin
fyri Vinnuhúsið í Kaliningrad, F. Lapin, setti ráðstevnuna og Bjørn Kunoy helt síðani eina røðu á russiskum.
Hesum slapp hann væl frá og var hann eitt gott umboð fyri Føroyar. Ráðstevnan
var í prýðiliga Havsavninum í Kaliningrad “World Ocean Museum”.
Síðani høvdu 6 føroyskar fyritøkur hvør sína
framløgu fyri einum fullsettum sali av russiskum vinnulívsfólki – eini 40-50
fólk ella so. Hesar vóru Combine-IT,
Bergfrost, KJ, KSS, Rock Trawl Doors og MEST. Teir ymisku fyrilestrarnir góvu
eina ábending av, hvat føroyskt vinnulív hevur at bjóða. Allir fyrilestrarnir
vóru á enskum og vóru teir beinleiðis tulkaðir.
Fyritøkurnar, sum luttóku, vóru: Magn, Effo,
Faroe Ship, Faroe Agency, Berglon, KSS, KJ, HDYGD, Combine-IT, North Pelagic,
Pelagos, Rock Trawl Doors, Runavíkar Kommuna, Vita, Bergfrost og MEST.
Eftir fyrilestrarnar var ábit og síðani fundarvirksemi
av ymsum slag. Hvør fyritøka hevði sín bás/borð og komu ymiskar russiskar
fyritøkur og stovnar á fund. Nógvir av fundunum vóru fyriskipaðir frammanundan.
MEST væl burtur úr
Vit á MEST høvdu einar 8-10 fundir, og tað eru
vit nøgd við. Vit hava avtalað at fylgja upp uppá hesar. Tað er serliga
samstarv við reiðarí, ið hava fiskiloyvi kring Føroyar, sum vit eru áhugaði í.
Umframt møguligt samstarv við framleiðslufyritøkur í Kaliningrad økinum.”,
sigur Richard Mortensen, Sølu og Marknaðarleiðari á MEST.
Um kvøldið varð skipað fyri einum
mentanartiltaki. Hetta fór fram í Biografinum “Zarya Cinema” í miðbýnum í
Kaliningrad.
Uttanfyri biografin hingu tvey føroysk fløgg
og á vegginum varð lýst við, at tveir føroyskir stuttfilmar vóru á skránni. Á skránni
vóru filmirnir “Dalurin” v/ Heiðriki av Heygum og “Tunnan” við Jónfinni
Stenberg og Jóannes Lamhauge. Áðrenn filmarnir vórðu vístir hevði sendimaðurin
Bjørn Kunoy eina stutta røðu um føroyska filmsvinnu og um filmarnar – og var
hetta ikki sørt hátíðarkent.
Salurin var stúgvandi fullur og fullu
lógvabrestirnir, tá ið filmarnir vóru lidnir. Eftir filmarnar var ábit fyri
innboðin. Hetta var í hugnaligum hølum í biografinum, har kokkurin Birgir Enni
hevði spent seg út við alskyns føroyskum “tapas” kendum smárættum – mest innan
laks og saltfisk.
Samspæl
“Hetta er eitt tiltak, sum hvør einstøk
fyritøka ikki kundi staðið einsamøll fyri. Hetta er tí eitt gott dømi um, hvønn
týdning samspæli millum vinnulív, sendistovu og mentan hevur – fyri at koma inn
á nýggjar marknaðir”, heldur Richard Mortensen frá MEST fyri at enda.
Tær umleið 60 russisku fyritøkurnar, sum vórðu umboðaðar til tiltakið,
vóru innan fiskivinnu, aling, fiskaframleiðslu, skipasmíð, træarbeiði, tolleftirlit,
kunningartøkni, heilsølu og ymsar vørur.


text:
Fletting hjá Krás 2015
Nú heystið nærkast, og fjøllini verða gingin, er løtan komin at biða um tíð at fáa seyðin flettan á løggildum sláturvirki. Krás bjóðar sær at keypa lombini frá tykkum. Tá seyðurin er fluttur til Krás, eru tit leys av øllum arbeiðinum av seyðinum. Eisini kunnu vit fletta fyri tykkum, tá fáa tit krov, høvd og mør aftur.
Krás er løggilt sláturvirkið, og flettingin fer fram undir strongum eftirliti av djóralækna frá Heilsufrøðiligu starvsstovuni. Eftirlitið hjá djóralækna inniber m.a., at hann sýnar tann livandi seyðin. Tá seyðurin er flettur, verða krovini kannað, áðrenn tey verða vigað og endaliga góðkend.
Eftir at tit hava avtalað við Krás, nær seyðurin skal flettast, skipa tit fyri, at seyðurin verður fluttur til okkum. Tað er umráðandi, at seyðurin er reinur og turrur við levering, tí so fæst ein reinari fletting.
Um vit fletta fyri tykkum, er møguleiki hjá tykkum at fáa krovini beinleiðis av slakti-linjuni í bilin. So slepst undan at tey krov, sum skulu í hjallin at hanga, fara í kølirúm fyrst. Annars verða krovini hongd upp á køl, sum er í mesta lagi 7 hitastig, og tá skulu tey heintast seinni sama dag, sum tey eru flett.
Prísurin fyri keyp av seyði er hækkaður í ár til fyrimun fyri kundan. Her finna tit prís og treytir fyri keyp av livandi seyði og fyri fletting uppá tænastu.
Prísir
og treytir fyri fletting 2015
Keyp av lombum
Keyp av lombum 13 kg + : 70,00 kr. kg v/MVG
Keyp av lombum 11-12,9 kg : 64,00 kr. kg v/MVG
Keyp av lombum upp til 10,9 kg : 50,00 kr. kg v/MVG
Ær og veðrar verða ikki keypt.
Tá vit
keypa lombini, eigur Krás alt. Vektin er slaktivekt.
___________________________________________________________
Fletting upp á tænastu
Meira enn 100
seyðir : 135,00 kr. v/ MVG
Millum 50-99
seyðir : 150,00 kr. v/ MVG
Milllum 20-49
seyðir : 170,00 kr. v/ MVG
Færri enn 20
seyðir : 190,00
kr. v/ MVG
Ær : 200,00 kr. v/ MVG
Veðrur : 275,00 kr. v/ MVG
Tá flett verður upp á tænastu, eigur Krás skinn og tálg.
Vit eru eisini áhugað í at keypa ein part av eini gongu, meðan ein annar partur verður flettur upp á tænastu. Tá verður prísurin ásettur eftir tí samlaða talinum, sum verður leverað.
Ynskiligt
er, at sagt verður frá sum skjótast, nær tit vilja hava seyðin flettan, so vit
kunna leggja heystið til rættis sum best.
So
vel fjalldagin longu nú og tryggja tær pláss at fáa seyðin flettan.
Um ikki viðrar, fáa hvørki vit ella tit gjørt nakað við tað, tit boða tá frá, og vit finna eina nýggja tíð.
Vit byrjaðu at fletta mánadagin 21. september og halda fram til fríggjadagin 23. oktober, tó kunnu vit gera avtalu um at fletta seinni, um fjøllini verða gingin seinni enn nevnda tíðarskeið.
Tey, ið ynskja at selja ella at fáa flett upp á tænastu,
kunna seta seg í samband við Alberg Gaardlykke, tlf. 23 53 60.
Myndirnar hevur Jens Kristian Vang tikið.


text:
Tú skalt búgva í Svøríki, Noregi ella Íslandi, um tú vilt vera í einum landi, sum er komið longst innan javnstøðu. Finnland og Danmark eru komin stytst, siga tær. Eingin nevnir Føroyar, tí: 1) tað er ikki eitt land 2) helst kann ongin her á ráðstevnuni ímynda sær, hvussu tilafturskomin vit eru.
Tað er hugaligt at hoyra svenskar politikarar, kvinnur sum menn, tosa um javnstøðu, sum var tað natúrligasta ting í verðini. Eisini svenskir kommunalpolitikarar og embætisfólk tosa um javnstøðu, hvussu týdningarmikið tað er eisini á lokala økinum.
Ótrúligt, hugsi eg við mær og byrji at reksa upp øll økini, har vit í Føroyum eru túsund kilometrar aftanfyri. Innantannað sjálvandi.
Í Føroyum hava vit, trúgv tí um tú vilt, ein ráðharra fyri javnstøðu, sum mær vitandi ikki hevur gjørt ein pinn fyri javnstøðu. Tykist mær, sum maðurin als ikki hevur áhuga fyri evninum. Hyggur tú at heimasíðuni, har økið skal eitast at vera undir, so skalt tú leita við luppi fyri at finna nakað sum helst um evnið.
Fann eina rapport inni á básinum hjá Nordisk Ministerråd: Hållbar jämställdhetsarbete i förskolan och skolan i Norden. Sjálvandi leiti eg mær inn á, hvat sagt verður um Føroyar; har hevur ein Mena Jacobsen gjørt “en innhållsstudie med könsperspektiv av de färöiska läseböcker från klass 1-3.” Tað gongur upp fyri mær, at henda Mena má vera eg, tí á næstu síðu síggi eg permuna á kanningini.
Spurd, hvat hendi aftaná kanningina, sigi eg (ella Mena, sum eg nú eiti): Onki.
Akkeja – denn Mena, denn Mena!
Nokk um tað: í morgin fari eg at geva Johan Dahl ein kjans, hann fer at tosa um parttíðararbeiði.


text:
Virksemið hjá Fróðskapi sp/f
Fróðskapur sp/f er bókaforlag, ið Føroya Fróðskaparfelag og Fróðskaparsetur Føroya hava sett á stovn. Tað tók á heysti 2005 yvir bókaútgávuvirksemið, sum áhugafelagið Føroya Fróðskaparfelag hevði rikið síðan 1952. Fróðskapur heldur fram at geva út tær tríggjar bókarøðirnar:
Supplementum
Fróðskaparrit
Onnur Rit
Forlagið gevur í meðal 5 bøkur út árliga. Í næstum verða fleiri av bókum forlagsins helst eisini tøkar sum ebøkur.
Samband
Til ber at fáa samband við Fróðskap við at skriva til okkara á frodskapur(at)setur.fo, við at skriva til okkara á okkara Facebook síðu ella við at ringja til Anniku Sølvará, stjóra á tel. 567803.
Hevur tú eitt handrit, hugskot til eitt handrit, sum tú heldur kundi verið givið út á Fróðskapi ella spurningar í sambandi við útgávu av vísindaligum tilfari, ert tú vælkomin at seta teg í samband við okkum.
Hevur tú eina grein til Fróðskaparrit, kanst tú seta teg í samband við ritstjórarnar Erlu Olsen á erlao(at)setur.fo, Hans Andrias Sølvará á hansas(at)setur.fo og Magna Mohr á magnim(at)setur.fo
Meting av handritum
Tað er nevndin fyri forlagið Fróðskap, sum tekur endaliga støðu til, um eitt handrit verður givið út sum bók. Mett verður bæði um fakliga stigið er nøktandi og um tað er fíggjarliga møguligt at geva út.
Er talan um doktararitgerð ella annað handrit, sum er javnmett (peer review) av fakfólki, kann handritið verða góðkent uttan aðra fakliga meting frá forlagnum.
Er talan um aðrar vísindaligar útgávur, heitir nevndin á óheftar serfrøðingar um í trúnaði at meta um fakliga stigið á handritinum og biður um meting av, um handritið fakliga er nóg gott til at geva út í bók.
Fyri Fróðskaparrit er umframt ritstjórarnar eitt editorial board, sum metir um góðskuna á innsendum greinum. Um ritstjórnin heldur tað vera neyðugt, verða greinar sendar til fakliga meting hjá óheftum serfrøðingum.
Eins og hjá øðrum vísindaligum forløgum upplýsir forlagið Fróðskapur hvørki uttanfyristandandi ella høvundinum sjálvum, hvørjir teir óheftu persónarnir eru, sum hava mett um fakligu dygdina á handritum. Hetta er eitt álitismál millum fakkunnleika og forlag.
Nevnd og viðtøkur
Í nevndini fyri Fróðskap sp/f eru:
Andras M. Mortesen, nevndarformaður
Zakaris S. Hansen, næstformaður
Annika Sølvará, nevndarlimur. Hon er eisini stjóri.
Viðtøkur frá 15.9.2005
Starvsskipan frá 15.9.2005
Stovningarsamtykt 15.9.2005
Samband
Til ber at fáa samband við Fróðskap við at skriva til okkara á frodskapur(at)setur.fo, við at skriva til okkara á okkara Facebook síðu ella við at ringja til Anniku Sølvará, stjóra á tel. 567803.
Hevur tú eitt handrit, hugskot til eitt handrit, sum tú heldur kundi verið givið út á Fróðskapi ella spurningar í sambandi við útgávu av vísindaligum tilfari, ert tú vælkomin at seta teg í samband við okkum.
Hevur tú eina grein til Fróðskaparrit, kanst tú seta teg í samband við ritstjórarnar Erlu Olsen á erlao(at)setur.fo, Hans Andrias Sølvará á hansas(at)setur.fo og Magna Mohr á magnim(at)setur.fo


text:
Orð: Carlton C. Buck
Lag: John Willard Peterson
Týtt: Jóhan við Neyst
Upprunaheiti: I believe in miracles
1. Guds handaverk so alsýnt er,
hans dýrd av øllum ber.
Mong skoða her í ærufrykt
tey undurverk, hann ger.
Niðurlag: Undurverk, tey henda enn
ígjøgnum Golgata,
har mong ein sál er endurloyst
úr bondum syndanna.
Ígjøgnum harða flagið upp
sær liljan trýsti veg.
Undurverk, tey henda enn
áh, Gud, við trúgv á teg!
2. Eg ivist ei um stórverk Guds,
sum vit her kunnu sjá.
Hans undurverk, tey leiða meg
heilt út á Golgata.
3. Guds kærleika og megi hans
eg skoði her um blítt.
Av náði henda undurverk,
sum fylla hjarta mítt.
Orð: John H. Yates
Lag: Lewis E. Jones
Týtt: Jóhan við Neyst
Upprunaheiti: The old book stands
1. Úr Guds orði skyggir fram ljós sum stjørna bjørt
yvir lívsins myrka hav,
vísir leiðina gjøgnum storm og skýggj so svørt,
til ta havn, Gud okkum gav.
Niðurlag: Tað stendur fast,
Guds orð, so hvast,
klettafast er, um alt annað brast.
Bróta bylgjur hátt,
harðnar stormur brátt,
orðið, tað stendur fast.
2. Í Guds bók hvørt lyfti er meira vert enn gull,
enn hvør djúphavsperla bjørt.
Opinberað har er Guds frelsuætlan full,
tað, sum Jesus hevur gjørt.
3. Í tí dýru bók er hin gamla søga søgd
um Guds stóra kærleika,
greitt frá landinum, har øll eru glað og nøgd –
har í Zions dýrdleika.
4. Latið okkum tí akta Harrans orð so væl,
fylgja trúgv tess ráðum her.
Tá alt stríð er av, Kristi brúður, loyst og sæl,
inn um perluportrið fer.
Orð og lag: Ókend/ur
Týtt: Jóhan við Neyst
Upprunaheiti: What a mighty God we serve
Áh, hvør ein Veldisgud,
áh, hvør ein Veldisgud.
Einglar honum prísa,
heiður honum vísa.
Áh, hvør ein Veldisgud.
Orð: Clara T. Williams
Lag: Ralph E. Hudson
Týtt: Jóhan við Neyst
Upprunaheiti: Satisfied
1. Alsamt longdist mær at fáa
sløktan sálartosta mín,
okkurt, sum meg kundi fylla,
veita troyst og ugga sín.
Niðurlag: Halleluja, eg fann Jesus,
aldri aftur tysti eg.
Hann mín longsil hevur stillað,
dýra blóð hans frelsti meg.
2. Heimsins gleði royndist stokkut,
veitti ongan sannan frið.
Stútt mær longdist eftir onkrum
til at sløkkja tostan við.
3. Tó eg troytti heimsins leiðir,
helt, tær kundu stilla meg,
sárt av mínum egnu føllum
tíðum vónbrot kendi eg.
4. Lívsins kelda ævigt vellir,
lívsins breyð meg mettar her.
Ævigt ríkidømi bíðar
uppi har, sum Jesus er.
Orð: Matthias Claudius
Lag: Johann Abraham Peter Schulz
Týtt: Jóhan við Neyst
Upprunaheiti: Der mond ist aufgegangen
1. Nú mánin aftur lýsir,
og gylta stjørnan vísir
seg aftur klár og blíð.
Á fjalli friður kemur,
og hvíti mjørkin nemur
við grøna ong og bratta líð.
2. Eg skoði mánans boga,
sum hálvan síggi loga,
men heilur tó hann er.
Á sama hátt Guds gáva,
men oftani vit snáva
og gávu Guds hálvt skoða her.
3. Gud Faðir, stjørnan bjarta,
nú gleðist alt mítt hjarta
í tínum sannleika.
Og meðan lív mítt rennur,
og logi mín enn brennur,
gev mær eitt barnasinni tá.
4. Tá kalda náttin kemur
og við mítt eyga nemur,
Gud, gev mær tá tín frið
og vís mær tína náði,
so tína troyst eg fái;
gev øllum mínum hana við.
Orð: William Petersen
Lag: Ókend/ur
Týtt úr donskum: Jóhan við Neyst
Upprunaheiti: Jeg er så glad
1. Sál mín er glað, av sonnum so glað,
tí nú mítt heim er hitt himmalska stað.
Bert lítla stund her,
so heimá tað ber
til Jesus, mín vin! Halleluja!
2. Tyngja enn neyð og trongdir og sorg,
Jesus meg leiðir, hann er nú mín borg,
og lúðurin hátt
skal kalla meg brátt
til Jesus, mín vin! Halleluja!
3. Áh, hvør ein stund, tá borin eg skal
verða av einglum í himmalsins sal;
tá vard er mín sál
og komin á mál,
til Jesus, mín vin! Halleluja!
Orð og lag: Theofil Engström
Týtt: Jóhan við Neyst
Upprunaheiti: Du fallna stjärna
1. Nú hvørja ferð, eg síggi stjørnu falla,
sum ikki longur lýsir himli á,
eg hugsi um ta fjøld, ið syndin kallar,
sum fjakkar vónleys fyri vind og vág.
Niðurlag: Áh, falna stjørna á fjarum stað,
áh, vend nú aftur, kom heim í dag.
Teg Jesus elskar og kallar nú,
áh, falna stjørna, lýs aftur tú.
2. So mong ein sál er her á mínum leiðum,
sum einaferð var eldhugað og glað,
nú er hon stødd á heimsins myrku heiðum,
sum fallin stjørna langt frá faðirs stað.
3. Men hoyr, mín vinur, falna stjørna, kæra,
ein leið er aftur heim til Frelsaran.
Um tú í Jesu opna favn vilt fara,
tú aftur hvíld og gleði finna kann.
4. Sig, skalt tú einaferð í Himli vera,
har aldri nøkur stjørna falla kann?
Sig, skalt tú gylta sigurskrúnu bera
og allar ævir skoða Frelsaran?
Orð: Gerd Grønvold Sauce
Lag: Per Harling
Týtt: Jóhan við Neyst
1. Túsund bjartar stjørnur lýsa
bláa, klára himli á.
Kvøldarfriðurin vil vísa
mær á bønarleguna.
Hjarta mítt vil takka, prísa
fyri gávur Himli frá.
2. Eri fjald í tíni náði,
fái umsorgan hvønn dag.
Harri, bert í tínum ráði
kann eg hvíla sæl og glað.
Altíð hvíld og frið eg fái
við mítt stilla bønarstað.
3. Tá ið sorg og saknur níva,
Jesus Kristus, troysta meg!
Eina tínir veingir líva,
tá ið syrgin eri eg.
Angist, pínur burtur blíva,
tá eg síggi, Jesus, teg!
Orð: Paul Rader
Lag: Arthur W. McKee
Týtt: Jóhan við Neyst
Upprunaheiti: The river of thy grace
1. Á náðihavinum eg ferðist trygt
ímóti gyltu himnastrondini,
og í tínum kærleika mítt alt er bygt
– skjótt í Himlinum eg síggi teg.
Niðurlag: Áh, skjótt dagar undan
ljósa himnaglæman.
Tína tign og dýrd eg síggi tá.
Vit í allar ævir vera saman
har við gyltu náðitrónuna.
2. Tín Halgi Kærleiksandi foldum á
enn bjóðar syndarum hin sanna frið.
Bert títt dýrabara blóð á Golgata
veitir deyðadømdum sálum grið.
3. Gud kallar eymt á hvønn ein syndara.
Tú ófrelsti, kom trúgv á Frelsaran!
Fest títt trúareyga nú bert Jesus á,
og í Himmalin teg leiðir hann.
Orð og lag: Thomas T. Barratt
Týtt: Jóhan við Neyst
Upprunaheiti: Dyp, bred, hellig og mægtig
1. Rein, klár markleysa áin
vellir Golgata krossi av.
Frísk, rík, undurfull náðin
streymar eins og eitt hav.
Sálin drekkur glað og frí,
søkkur lívsins sorg har í.
Synd, dóm, deyða og sút,
alt Frelsarin strikar út.
2. Kraft, lív, keldan hin reina,
fyllir likamið, sál og ond.
Her í Anda Guds eina
knýtast sterkastu bond.
Her tú elskar Harran frítt,
hann, sum hevur stríðið strítt.
Fram, fram, heilaga flóð! –
tað er jú Guds sonar blóð.
3. Nýt tær gávur, tú eigur,
veri lívsleið tín rein og skær.
Íðin gakk, hann teg leiðir,
alt hann veitir nú tær,
ognir, æru, lív og kraft,
lívsins bestu hjartasaft!
Jesus ofraði seg,
meg allan nú gevi eg!


text: Tað var nú hugfarsligt, uppá tann feita mátan, sum tey siga í Útvarpinum, at hoyra hin altíð stuttliga stand up vertin í Degi og Viku tráspyrja formannin í Málráðnum um, hvussu Chile, Cabo Verde og Zimbabwe kunnu stavast á føroyskum. Eftir at hava fingið svarið, kemur annað breaking news innslagið í somu Degi og Viku. Tað er um fiskiloyvi úr Føroyum, suður í Kyrrahav og aftur til Føroya. Hugfarsliga staviroyndin í heimskunnleika, sum almannavarpið legði fyri við, er nú slept og sama redaktión hevur funnið tað minst føroyska heimskort, sum til er. Í reglugerð fyri Málráð stendur, hvussu ráð um mál kunnu fylgjast. Tey ráð hava beinleiðis adressu til Kringvarpið. Kringvarpið hevur einsini lógir at ganga eftir. Meir enn einaferð verður nevnt, at stovnurin hevur heilt serliga skyldu at hjúkla um móðurmálið. Míni ørindi eru ikki at siga nakað um at steina, tá ein býr í glashúsinum, sum kringvarpar. Nei, míni ørindi eru at spyrja, hví hevur Kringvarpið ikki eitt føroyskt heimskort?


text:
Nú ber til at søkja um stuðul frá NORA. Stuðulin verður latin til verkætlanir innan økini havtilfeingi, ferðavinna, kunningar- og samskiftistøkni og flutning.
Aðrar verkætlanir kunnu eisini verða viðgjørdar, um tær hoyra undir yvirskipaða endamálið hjá NORA. Hetta kunnu t.d. vera verkætlanir innan landbúnað, varandi orku og aðrar verkætlanir, sum viðgera avbjóðingar, sum NORA økið hevur.
Freistin at søkja um stuðul er 3. oktober 2011. NORA kann stuðla verkætlanum við upp til 500.000 DKK um árið í upp til trý ár. Tað skulu verða luttakarar úr minst tveimum londum í verkætlanini, men NORA vil fegið hava verkætlanarumsóknir har fleiri av limalondunum eru við.
NORA, sum er ein stytting fyri Norrønt Atlantssamstarv, hevur sum uppgávu at skapa politiskar og fakligar karmar fyri kjaki um felags norðuratlantiskar trupulleikar og at menna felags ætlanir og átøk. Eisini skal NORA seta í verk og miðla verkætlanarsamstarv, virka fyri menning og vera ein áhugaverdur viðspælari í norðurlendskum samstarvi við grannalondini í økinum.
Les meira um umsóknir til NORA her.


text:
Heinta umsøkn til vevtænastuveitara.
Um luttakarin ikki enn er ein góðkendur luttakari, kann undangóðkenning gerast. Tak umsókn til undangóðkenning niður
Vegleiðing at fylla út umsóknarblaðið
Vel fyrst um tað er íbinding í rakstrar- ella testumhvørvið.
Navn á stovni/virki
Grundleggjandi upplýsingar um stovnin/virkið, ið ynskir at knýta í Heldina sum tænastuveitari.
Heldábyrgdari
Um stovnurin/virkið hevur ein innanhýsis Heldábyrgdara, skal hann vera nevndur her. Heldábyrgdarin hevur somu heimildir sum stjórin, hvat viðvíkur Heldini.
Umsitari av trygdarambætara
Her verður upplýst hvør er tekniskur kontaktpersónur í samband við hendan trygdarambætaran. KTL hevur bert heimild at samskifta við hendan persónin um uppseting oa. á trygdarambætaranum.
Navn á KT skipanini og árgangur
Hevur skipanin eitt navn, so verður tað skriva her, um ikki, so má skipanin navngevast. Hetta navnið verður alment, og verður brúkt til at vísa til eina skipan.
Dátuflokking av KT skipanini
KT skipanin skal flokkast, sum ávíst í skjalinum Trygdarkrøv. Finn frágreiðingina av dátuflokking har ella á heimasíðuni hjá Gjaldstovuni her (leinki).
Stutt lýsing av dátum
Hetta skal vera ein stutt lýsing av, hvat vevtænastan ger og hvørjar dátur verða fluttar. T.d. um tað er persónsupplýsingar, akfarsupplýsingar, virkislýsingar, o.s.fr.
Navn á trygdarambætara
Hetta er navnið á virtuellu/fysisku telduni sum koyrir trygdarambætaran. Hetta verður nýtt til at eyðmerkja telduna við einum trygdarambætara um har eru tekniskir trupulleikar, og eisini tá fleiri luttakarar deila ein trygdarambætara.
Public IP á trygdarambætara
Tað er umráðandi at hendan adressan er røtt, og at hon verður dagførd í samband við flyting.
Dátuflokking av trygdarambætara
Trygdarambætarin skal dátuflokkast eftir vegleiðing í Trygdarskjalinum.
Registry Code
Navngevið tykkara vevtænastu eftir navnastandardinum hjá Heldini, t.e.: “Stytting av stovni/virki, skipanarnavn og útgáva”. Hetta skal alt verða við lítlum stavum og verð unikt navn.
Dømi: Navnið á vevtænastuni hjá Umhvørvisstovuni við fólkayvirlitinum kundi verið “us-folk-v1”
Hesi nøvn vera ikki góðtikin:
- skipanir við "test" í navninum
- skipanir við stavivillum
- nøvn líkjast nógv ella liggja tætt uppat øðrum nøvnum
- stavir sum liggja uttanfyri vanliga enska stavraðið, t.d. (@, ð, ó, *, ?,_) tó er "-" góðtikið sum tað er lýst í navnastandardinum
Organization’s full name
Hetta skal vera tað sama sum í Registry Code.
"Registry code" og "Organization's full name" skal vera exakt tað sama sum tað sum er skrásett á trygdarambætaranum.


text:
Fyrimunir við at lata Norðsetur byggja hús tykkara
Fastur prísur
Tá tú hevur avgjørt at lata Norðsetur byggja fyri teg, kennir tú kostnaðin av tínum komandi heimi áðrenn vit fara undir byggingina. Tú tryggjar teg móti óvæntaðum eykarokningum tá húsið stendur liðugt.
Lágar hitaútreiðslur
Vit hava lagt okkum eftir at bjálva húsini væl og gera tey tøtt móti vindi, so samlaða hitanýtslan liggur á einum lágum støði. Norðsetur hús eru m.a. kend fyri lága oljunýtslu. Eisini kunnu vit leggja inn hitapumpuskipan ístaðin fyri vanligt oljufýr ella fjarhitaskipan, um byggisamtyktin loyvir hesum fyri at minka enn meira um orkunýtsluna og harvið CO2 útlátið.
Góðar innrættingar
Eftir nógvar royndir og samskifti við viðskiftafólk okkara hava vit støðugt tillagað innrættingarnar av okkara standard sniðum, so innrættingin verður so brúksvinarlig sum gjørligt. Serynskir og tillagingar verða gjørdar í hvørjum einstakum føri. Eisini er stórur dentur lagdur á at innrætta lofts-hæddirnar, so mest møguligt pláss fæst at ráða yvir.
Byggistýring
Tá tú keypur eini hús frá Norðsetur, er byggingin í tryggum hondum. Vit gera í hvørjum einstakum føri allar tekningar og søkja kommunalu mynduleikarnar um byggiloyvi í tráð við tær lokalu ásetingarnar í byggisamtyktunum.
Okkara føstu starvsfólk hava drúgvar royndir við okkara byggihátti, og teir úrvaldu undirveitararnir gera teirra arbeiði til lítar. Tann fakliga dygdin hjá okkara starvsfólki og undirveitarum er á høgum støði.
Vit framleiða so nógv sum tilber á virkinum í Hvalvík við framkomnari framleiðsluútgerð og hava neyvt eftirlit við framleiðsluni, uppseting, innrætting, arbeiðinum hjá undirveitarum v.m.
Skjót bygging
Okkara fólk eru serkøn í uppseting av timburelementum og seta húsini á ein neyvan og skjótan hátt eftir einum degi. Eftirfyljandi dagarnar verður húsið liðugtgjørt uttan, og handverkarnir kunnu tá ótarnaðir av veðri og vindi fara í holt við at gera húsini liðug innan.
Stutta byggitíðin hevur við sær lágan rentukostnað. Ongar útreiðslur av tekningarbeiði v.m. minkar harumframt um tann samlaða kostnaðin.


text:
Stuðlafelagið hevur aðalfund
Stuðlafelagið ÍSB er eitt virkið felag, hvørt týskvøld skipa tey fyri bingo, og so ikki at gloyma árligu jólaveitsluna, sum er eitt hæddarpunkt á árinum.
Í kvøld kl 18.00 hevur felagið aðalfund í B36 húsinum. Nevndin í stuðlafelagnum vónar at síggja nógv fólk til fundin.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Álopini í Keypmannahavn í februar 2015
Yvirgangsálopini í Keypmannahavn 2015 eisini kent sum Álopið móti Krudttønden og Eysturbrúgválopið var ein røð av skotálopum, ið fóru fram í Keypmannahavn: á Eysturbrúgv 14. februar 2015 og við Synagoguna í Krystalgade hin 15. februar 2015.
Innihaldsyvirlit
Álopið móti mentanarhúsinum Krudttønden[rætta | rætta wikitekst]
Alopið fór fram, meðan ein kjakfundur við yvirskriftini List, gudsspottan og talufrælsi (á donskum: Kunst, Blasfemi og Ytringsfrihed) var hildin í mentanarhúsinum Krudttønden í Keypmannahavn. Fundurin var fyrireikaður av Lars Vilks Nevndini, hvørs endamál er at fyriskipa fundir við tann svenska keiputeknaran Lars Vilks, ið m.a. hevur teknað Mohammed-tekningar. Knappliga kom ein maður inn í hølið og byrjaði at skjóta við maskinbyrsu. Ímillum luttakararnar á fundinum var eisini Fraklands ambassadørur François Zimeray. Ein 55-ára gamal danskur filmmaður, Finn Nørgaard, varð dripin undir skotálopinum,[1] harafturat vóru tríggir løgreglumenn særdir. Hvørki Lars Vilks ella tann franski ambassadørurin vóru raktir. Danska løgreglan segði á middegi 15. februar 2015, at eftir teirra meting var talan um eitt yvirgangsálop.[2]
Skotálopið móti synagoguni[rætta | rætta wikitekst]
Stutt fyri kl. 01:00 danska tíð hin 15. februar 2015, umleið níggju tímar eftir tað fyrstu skothendingina í Krudttønden, fór eitt nýtt skotálop fram móti tí stóru synagoguni í Krystalgade í Keypmannahavn. Ein Bat Mizvah (jødisk konfirmatión), har ið 80 fólk vóru til staðar, var hildin har. Ein persónur, ið seinni var eyðmerktur sum Dan Uzan, ein 37-ára-gamal limur í jødiska samfelagnum í Danmark, hevði trygdarvakt, tá ið hendingin fór fram, hann varð skotin í høvdið og doyði seinni av løstunum.[3] Uzan var eisini kendur sum kurvabóltsleikari.
Mistonkti brotsmaðurin dripin[rætta | rætta wikitekst]
Tíðliga sunnumorgun hin 15. februar 2015, varð tann mistonkti brotsmaðurin dripin á Nørrebrúgv eftir skotveksling við løgregluna.[4] Løgreglan heldur, at maðurin, ið skeyt móti fólkunum í Krudttønden, er tann sami sum maðurin, ið leyp á synagoguna.[5] Mistonkti brotsmaðurin var tann 22-ára gamli Omar Abdel Hamid El-Hussein, ið er føddur og uppvaksin í Danmark. Maðurin varð fongslaður eftir knívstungu og varð í 2014 dømdur 2 ára fongsulsrevsing, men hann var longu leyslatin aftur í januar 2015.[6]
Keldur[rætta | rætta wikitekst]
- ↑ Per Mathiessen, Annelise Pedersen, Thomas Gösta Svensson, Christian Kloster (15. februar 2015). "Den myrdede var kendt filminstruktør". Ekstra Bladet. http://ekstrabladet.dk/nyheder/terror/den-myrdede-var-kendt-filminstruktoer/5443118.
- ↑ politiken.dk: Gerningsmand dækkede sig til med partisan-tørklæde under attentat, hentet 14. februar 2015
- ↑ Copenhagen hit by second deadly shooting BBC. 15 February 2015
- ↑ dr.dk: Minut for minut: Flere dræbt og såret ved skudangreb i København hentet 15. februar 2015
- ↑ politiken.dk: Politi: Den formodede gerningsmand er dræbt, hentet 15. februar 2015
- ↑ dr.dk


text:
Fiskivinnunýskipanin kostar kommununum 130 milliónir
Ein partur av nýskipanaruppskotinum er at flyta 130 milliónir úr kommunukassunum og inn í Landskassan.
Sambært tí tilfari, sum Fiskimálaráðið hevur sent Ríkisumboðnum, sum so aftur hevur sent Nationalbankanum upplýsingarnar, so má ætlanin verða, at flyta 130 milliónir úr kommunukassunum og yvir í Landskassan.
Undirritaði fekk í summar skjal úr fiskimálaráðnum við útrokningum av tilfeingisgjaldi. Og tað framgongur rættuliga klárt, at ein partur av ætlanini er at lækka hýruna hjá fiskimonnum 652 milliónir. Hesar 652 milliónirnar eru partur av tilfeingisgjaldinum, sum sigst verða 1 milliard.
Havi fyrr víst á, at stórur partur av tilfeingisgjaldinum longu er goldið og tí verður talan í stóran mun um flytingar heldur enn nýggjar inntøkur. Skattur er jú longu goldin av lønini. Men tað missa kommunurnar.
Um vit seta skattaprosenti til 20% so fer Fiskivinnunýskipanin at kosta kommunukassunum 130 milliónir.
Havandi í huga rokið um 12,5 milliónir, so verður stuttligt at vita, hvat borgarstjórarnir siga til at missa 130 milliónir!
Eivind Jacobsen
Strendur
P.S. annars er at siga, at einki fantilsi er í roknistykkinum sum sent er ríkisumboðnum. Men tað vita øll, uttan nakrir búskaparfrøðingar.
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
- Vegna toymið á Koks vil eg takka fyri heiðurin, sum Michelin Guide Nordic Countries hevur víst okkum, sigur 26 ára gamla kokkurin Poul Andrias Ziska, sum hevur staðið á odda fyri køkinum á Koks síðan 2014, tá hann tók við eftir navnframa Leif Sørensen, sum legði lunnar undir Koks.
Eisini stjórin á Koks, Johannes Jensen, er ovurfegin.
- Hetta er eim stórur heiður at hava fingið fyrstu Michelin-stjørnuna nakrantíð í Føroyum, sigur hann.
Tað er ikki í nógvum londum, at ein Michelin-stjørna kemur upp á hægsta politiska stig, men tað ger hon í Føroyum. Landsstýrismaðurin við uttanríkis- og vinnumálum hevur sent ein fráboðan út.
- Eg vil ynskja KOKS og øllum fólkunum handan matstovuna hjartaliga tillukku við Michelin stjørnuni. Hetta er eitt megnar avrik. Avrikið er úrslit av djørvum hugsjónum, hørðum og miðvísum arbeiði og vissuni um, at føroysku rávørurnar eru í heimsflokki, og at føroyskir kokkar kunnu standa seg á gastronomiska heimspallinum. Michelin stjørnan er sjón fyri søgn um, at KOKS er í heimselituni innan matgerðarlist og millum fremstu ambassadørar fyri Nýnorrøna matinum. Michelin stjørnan hjá KOKS fær uttan iva stóran týdning fyri føroysku matstovu- og ferðavinnuna, og er ein íblástur og fyrimynd fyri føroyska vinnulívið og íverksetarar, skrivar Poul Michelsen, landsstýrismaður, í tíðindaskrivi.


text:
Wikipedia:Hendingar/16. juli
Hin 16. juli:
- 1661 - Fyrstu pengaseðlarnir í Evropa verða útgivnir av svenska bankanum Stockholms Banco.
- 1931 - Haile Selassie I keisari undirskrivar fyrstu grunnlóg Etiopia.
- 1935 - Heimsins fyrsti parkeringsmálari verður settur upp í Oklahoma, USA.
- 1965 - Mont Blanc bergholið, ið bindur Frakland og Italia saman opnar fyri almennninginum.
- 1979 - Saddam Hussein (myndin) gerst forseti í Irak.
-
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Fjarlestrardepilin er ein útbúgvingardepil, sum knýtir sambond millum fjarlesandi í Suðuroynni og lestrarstað. Ein depil, sum hjálpir teimum, ið ætla undir útbúgving sum fjarlesandi, at finna útbúgvingarstað.
Fjarlestrardepilin er eitt tilboð til t.d. tey, sum ætla:
• undir hægri útbúgving
• undir hægri ískoytisútbúgving
• undir endurútbúgving og uppskúling
Á Fjarlestrardeplinum eru skipaði hølisviðurskifti við neyðugum amboðum til fjarlesandi. Á Deplinum kunnu fjarlesandi t.d.:
• fylgja fyrilestrum / undirvísing umvegis internetið
• taka lut í skeiðum, sum Fjarlestrardepilin skipar
• fáa leiðbeining í smb. við útbúgvingina
• lesa og loysa uppgávur sjálvur ella í bólkaarbeiði saman við øðrum fjarlesandi
Fjarlestrardepilin er ein stovnur undir Vágs kommunu.
Vágsvegur 22
FO-900 Vágur
Tlf. 239340/663000
info@fjarlestur.fo
Hvørji eru krøvini til møtiskyldu?
Tað er ymiskt frá einum útbúgvingarstovni til annan. Í summum førum er talan um at møtt verður á útbúgvingarstovninum eina ella fleiri ferðir um árið. Í øðrum førum, er ikki neyðugt at møta á útbúgvingarstovninum.
Kostar tað at verða fjarlesandi?
Tað er ymiskt frá einum útbúgvingarstovni til annan. Í summum førum verður skúlagjald kravt, meðan tað í øðrum førum er ókeypis at taka útbúgvingar umvegis fjarlestur.
Fær man føroyskan lestrarstuðul frá Studna til fjarlestrarútbúgvingar?
Nei, sum er kann ein fjarlestrarlesandi ikki fáa stuðul frá Studna.
Fyri at fáa lestrarstuðul frá Studna skal ein lesandi m.a. uppfylla fylgandi krøv: ”Lesandi er lestrarvirkin, um hann ikki er meira enn eitt ár afturúr í lesnaðinum í mun til ásettu lestrartíðina. Harafturat skal tann lesandi møta til frálæruna, lata inn kravdar uppgávur og fara til próvtøkurnar eftir teimum reglum, sum eru galdandi á útbúgvingarstovninum” §3 stk. 1 í lóg um lestrarstuðul.
Ber til at fáa lestrarstuðul umvegis donsku SU skipanina?
Ja.
Føroyingar, sum fara undir fjarlestrarútbúgvingar í Danmark, kunnu fáa danskan lestrarstuðul (SU), um so er, at útbúgvingin er góðkend av SU-Styrelsen. Danskir ríkisborgarar (eisini føroyingar), ið lesa á SU-góðkendum útbúgvingum, sá SU. Ongi krøv eru um, at tú skal hava bústað í Danmark
Kunnu fjarlesandi fáa stuðul til ferðing til útbúgvingarstað uttanlands?
Ja.
Ein lesandi sum er fulltíðarlesandi uttanlands hevur rætt til ein ferðastuðul um árið frá Studna. Føroyingur, ið lesandi uttanlands og býr í Føroyum hevur eisini henda rætt.
Kunnu fjarlesandi fáa lestrarlán frá Studna?
Nei, ikki frá Studna.
Studningur og lán eru knýtt saman á tann hátt, at hevur tú rættin til studningin, hevur tú eisini rættin til lán. Hetta merkir eisini, at ein føroyingur, ið er búsitandi í Føroyum og sum fær studning frá SU eisini hevur rætt til lán frá SU.
Kann man fáa stuðul ella lán til skúlagjald frá Studna?
Nei, ikki frá Studna.
Hvørjar tænastur bjóðar Fjarlestrardepilin?
Fjarlestrardeplinum knýtir sambond millum fjarlesandi í Suðuroynni og útbúgvingarstað.
Fjarlestrardeplinum bjóðar atgongd til hølini hjá Fjarlestrardeplinum í Vági.
Fjarlestrardeplilin bjóðar skeið í projektskriving og í metodu, og onnur skeið, so hvørt tørvur er á tí.
Fjarlestrardepilin bjóðar vegleiðing til fjarlesandi, t.d. vegleiðing í smb. við uppgávu og projektskriving. Og annars vegleiðing sum heild í smb. við útbúgvingina. Fjarlestrardepilin hevur atknýtt eitt vegleiðaratoymið.


text:
Jan 11, 2014
Brot eftir Páll Nolsøe
Endiliga eri eg liðug við hana. Hon fangaði meg ikki heilt, má eg siga. Tað vardi rúma tíð, áðrenn uppkláringararbeiðið kom í gongd, sera nógv fólk skuldu setast á pall, og tá ið Einar, Eilif, Beinta og øll hini vóru presenterað, hevði eg næstan gloymt, hvør brotsgerðin var. Og nú ið eg eri liðug við hana, eri eg ikki heilt klár yvir motiv drápsmansins. Eg veit, hvør bleiv handtikin og dømdur, men sambandið millum Anton og Einar er rættiliga kámt. Bókin er ein psykologiskur trillari, tey stuttu millumkapitlini við einum gátuførum frásøgufólki skula økja óhugnan og fløkja ella greiða málið. Tað dulda frásøgufólkið – ein eg persónur – líkist nógv detektivinum Einari, og Einar hevur tað sera ringt meginpartin av tíðini. Hann slær konuna, konan rýmir, og tá ið bókin endar hevur hann mist starvið. Lesarin fer at ivast í , um tað kanska er detektivurin sjálvur, sum er brotsmaðurin.
Bygging.
Tær 463 síðurnar eru býttar í tveir partar, sum eru býttir í kapittul, og ímillum kapitlini eru stuttir tekstir við innansjónarhorni - oftast ein eg persónur.
Reyði tráðurin er sjálvsagt uppkláringararbeiðið, dráp verða framd í Havn, í Runavík og í Vestmanna. Avhoyringar eru á løgreglustøðini í Havn, og løgreglufólkini ferðast til drápsplássini. Høvuðspersónur er Einar, og vit fylgja honum, men stundum hvørvur hann nakað úr myndini, og vit fylgja Felix. Privatlívið hjá Einari koyrir sum ein síðusøga, sum aldrin rættiliga verður integrerað í høvuðssøguna, og tað ger, at søgan virkar diffus. Eisini aðrar persónssøgur eru ørkymlandi endaleysar t.d. tann um tann religiøsa beiggja Annu Nónsgil, hann er religiøsur, men hvat var tað við honum og Annu?
Sálarfrøði, religión og eksistensialistiskir tankar og harðskapur.
Bókin er sera ambitiøs, bæði í bygging og menniskjasýni, vil avgjørt ikki flokkast sum ein lættisoppakrimi, har putlispælið passar alt ov væl. Persónarnir eru svakir psykopatar við yvirlutakenslum, løgreglufólk við traumatiskum uppvøkstri, og morðini eru sera harðlig fyri ikki at tala um endan, sum er eitt blóð- og eldbað. Bæði Felix og Einar hava sálarligan ójavna í viðførinum, Felix hevur einaferð skotið ein mann og ikki sagt frá, og Einar sær ein brotsmann ella ein, sum hann ræðist, tá ið hann hyggur í speglið. Anton leitar eftir tí endaliga frælsinum, og Pól Nónsgil revsar menniskju í sínum prædikum.
Bókmentaligar tilsipingar gera eisini bókina avbjóðandi, Shakespeare og klassisk mytologi ganga aftur í teimum filosofisku pørtunum um menniskjans leiklut í hesum heimi.
Mál.
Ein partur av søguni er á donskum, tí at partur av løgregluliðnum eru danskarar, teknikarar og sálarfrøðingur og Felix. Felix skilur og tosar hálvbrotið føroyskt og sálarfrøðingurin Vibeke Reinholdt tosar danskt um Skype. Ein kann siga, at tað er sera realistiskt, tí soleiðis er gerandisdagurin í Føroyum.
Bókin annars er á føroyskum, men í summum førum sera óhjálpnum føroyskum máli, m.a. við nógvum danismum Dømi: ..tey høvdu treiskast regnið, (á donskum “trodset regnen”, á føroyskum tekur orðið treiskast ikki beinleiðis ávirki). : ..hann mintist sjónina av Einari (also at hann sá Einar), …hann hevði fingið sagt (hann hevði ikki sagt tað sjálvur men onkur hevði sagt honum tað),…hon hugdi á hann (vanligt er upp á hann, yvir á hann ella ímóti honum, eg hugsi ikki á hann er idiomatiskt føroyskt).
Eisini eru fleiri bendingarvillur og stavivillur, sum áttu at verið loftaðar í rættlestri.
Endi
Men ein stór djørv bók, við sera nógvum persónum og nógvum søgum, høvundurin hevur rættiliga spent seg út at geva eitt innlit í óhugnaligar krókar í menniskjasinninum. Krimigenran á føroyskum er í menning og broyting, so tað er spennandi. Havi ikki lisið hinar nýggju brotssøgurnar enn, men gleði meg. Helt at eg skuldi skriva hetta í larmandi tøgnini, men gleði meg eisini til fleiri ummæli koma. Ein má ikki síggja burtur frá, at tað finnast góðir og minni góðir lesarar eisini, sum ummæla heilt á hvør sín hátt.
Páll Nolsøe vann eina stuttsøgukapping, tá ið hann gekk í Hoydølum. Søgan eitur babba og er um incest, ein sera góð og skelkandi søga. Vælkomin Páll á skaldsøgupallin í Føroyum.
Skrivað hevur Bergljót av Skarði klokkan 23:32
Subscribe to: Post Comments (Atom)


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
fredag den 5. september 2014
Kradding í bankavinnuni má steðgast
Fíggjarvinnan er ein av vinnunum har vandin fyri kradding er størst. Tí er avgerandi neyðugt, at samfelagið ikki bara setir forboð ímóti avriksløn til bankaleiðslur, men eisini setir eitt loft á, hvussu nógv fólk sleppa at forvinna í hesi vinnu.
Øll kradding er skaðilig og eigur tí at verða forðað í mest møguligan mun og ikki bara tann hjá ávísum bankastjórum. Eitt loft á lønir eigur tí at vera generelt. Tað góða er, at tað er bara í fáum vinnum (tær sum hava mest kradding) at eitt slíkt loft fær nakra ávirkan, so lønarloft forðar ikki vøkstri í vinnum uttan kradding. Tað er næstan bara í vinnum við stórari kradding, at vit síggja slíkar lønir sum ávísir bankastjórar fáa.
Lat tað vera púra greitt, at ovurstóru bankastjóralønirnar hava einki við teirra virðisøking at gera. Talan er um kradding, har insidarar mjólka tað systemið, teir umsita, og tað eigur tí sjálvsagt at verða steðgað. Talan er sum sagt um skaðiligt virksemi.
Ein einfaldur máti at áseta generelt loft á lønir er gjøgnum skattaskipanina: Ein marginalskattur uppá 99 pct á ársinntøku omanfyri t.d. 2.000.000 kr loysir ikki alt problemið, men tað er ein einfaldur máti sum hevði hjálpt sera væl ímóti kradding og uttan at hava negativ árin á aðrar vinnur.


text:
Tá eg hóskvøldið var farin oman í Sirkus, so var tað fyri at skilja fenomenið Jákup Eli, og eg má siga, at eftir konsertina kenni eg meg munandi ríkaðan, og eg haldi, at eg havi skilt, hvat tað er, sum er so feitt við unga sumbinginum við teimum ofta ágangandi sangunum.
Eg skal viðganga púra erligt, at áðrenn hóskvøldið havi eg ongantíð givið Jákup Eli ein tjans. Eg havi ongantíð keypt eina av hansara fløgum, eg havi ongantíð leita eftir honum á Youtube ella Spotify. Eg havi ongantíð sett meg niður veruliga at lurta eftir honum á einari konsert. Eg havi stutt sagt ikki lagt orku í, at skilja hann sum listamann.
Gamaní, eg kenni nøkur løg, har ivaleyst Vanja er tað kendasta, og eg havi, síðan eg hoyrdi lagið fyrstu ferð í útvarpinum, duga at virðismett poppgóðskunna í hesum lagnum. Ein góðska, ið veruliga er komin til sjóndar nú All In hava gjørt eina boyband útgávu av lagnum.
Well, hóskvøldið skuldi Jákup Eli ikki bara upplivast men eisini skiljast. Eg setti meg í barrina við einum deiligum køldum glasi av Okkara Cider, og lurtaði og upplivdi.
Tað er eingin loyna, at talan ikki er um skønnsang ella virtuost gittarspæl, men tað ið manglar í penleika, hevur Jákup Eli í so ríkiligt mát í úttrykki og inniligheit.
Tekstirnir eru so erligir og bersøgnir. Tú kanst ikki annað enn lurta, og skilur skjótt, at hvør tekstur er sum eitt opið sár. Her er djúp sorg um vanlagnuna, avvísingar og generelt mest um sambandið við konufólk, ella skuldi eg sagt um óhepnu og sorgarfullu sambondini við konufólk. Hetta er so rátt, so erligt og sungið beint frá hjartalnum, at tú verður forførdur. Hann setur orð á viðurskifti, ið flest øll kunnu kenna seg aftur í, um enn ikki í so stóran mun, sum hjá Jákupi Eli. Men hetta er so persónligt, at eingin av okkum torir at leggja hetta bert, hetta krevur bæði hjarta og dirvi at tora at frambera.
Tá hann so spældi eitt nýggjari lag, ið snúði seg um at vera bukaður sum barn, so bar av. Hetta var so kontant, rátt og bersøgi, at tú mátti forhalda teg til tað. Konsertin var so innilig, at eg kendi meg rørdan, Jákup Eli riggar, tí hann er so erligur, og tí hansara sangur kemur beint úr hjartanum. Men hann riggar eisini, tí nógv av løgum hansara hava absolutta popgóðsku. Tað er longu greitt við lagnum Vanja, men hetta er eisini galdandi fyri fleiri onnur.


text:
1 - 7 sept. 2008 verður Arnhold T. Jensen, lækni, avloysari á Skála.
Framyvir verða hesir kommunulæknaavloysara á Skála,
21/9-4/10 Anneke Højrup
20/10-8/11 Erik Andersen
27.08.2008
Kommunulæknaavloysara á Skála í næstu viku
1 - 7 sept. 2008 verður Arnhold T. Jensen, lækni, avloysari á Skála.
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Kanningarnar av uppsjóvarfiski í føroyskum øki, sum Tróndur í Gøtu gjørdi, vístu, at nøgdin av bæði makreli og sild var størri í ár enn í fjør.
Nú eru tølini frá øllum skipunum sett saman, og hesi úrslitini vísa, at makrelurin stendur víða um í Norðureysturatlantshavi, meðan útbreiðslan av sild er meira avmarkað, serliga í altjóða og norskum øki.
Makrelurin stendur heilt frá norðarlaga í Norðsjónum og norður móti Svalbard og vestur í Eysturgrønlendskan sjógv. Nøgdirnar eru tó ikki tær somu í øllum økinum, og er tað serliga í einum øki frá Norðsjónum norður um Føroyar og norður í altjóða sjógv at nógv er til. Eisini á suður- og vesturlandinum í Íslandi er nógvur makrelur, eins og á markinum millum grønlendskan og íslendskan sjógv.
Sildin stendur í einum samanhangandi belti úr landsynningi í útnyrðing. Frá norðast í Norðsjónum, eystan og norðan fyri Føroyar, í ein útnyrðing yvir móti Íslandi og í kalda sjógvin norðan fyri Ísland inn í grønlendskan sjógv. Tó er sera lítið av sild í altjóða og norskum øki.
Nærri lýsing av útbreiðsluni
Hóast nógvur makrelur varð fingin í yvirlitstrolingunum í summar, var lítið og einki av makreli í økinum norður og eystur úr Íslandi. Grundin er tann at sjógvurin har er lutfalsliga kaldur samanborið við Atlantssjógv. Talan er um Eysturíslandsstreymin, ið er ein grein av kalda Eysturgrønlandsstreyminum. Hinvegin trívist sildin væl í hesum kaldara sjónum, har vanliga nógv æti er.
Eisini er vert at leggja til merkis, at eingin makrelur stendur í Íslandsdýpinum. Tað er tað djúpa økið suður úr Íslandi, djúpari enn 1000 m, millum Reykjanesryggin og Føroya-Rockallgrunnin. Vanliga er einki æti í hesum økinum mitt um summarið. Tó so, at kanningin í 2015 vísti at makrelurin stóð langt suður úr Íslandi, men hini árini hevur mynstrið verið sum í ár.
Sera lítið av sild var at síggja í landnyrðingspartinum av Norskahavinum og yvir móti norsku strondini. Hetta kemst einamest av, at eingir góðir árgangir av norðhavssild eru komnir undan síðani 2004, og at tann smáa sildin stendur vanliga nærri Barentshavinum, har hon veksur upp. Tó sæst, at sild var at síggja út fyri Finnmørkini í ár. Hetta er 2013-árgangurin av norðhavssild, sum tykist verða komin fyri seg. Hesin árgangurin sást sum 0-gruppa á yngulkanningunum í 2013, so spennandi verður at vita, um hann fer at økja um gýtingarstovnin aftur komandi árini.
Útbreiðsla og nøgd av sild kunnu broytast nakað í mun til úrslitini frá yvirlitstrolingini, tá ekkókanningarnar frá øllum skipunum eisini verða tiknar við í metingina seinni í ár.
Jan Arge Jacobsen
15. august 2016
Veiða av makreli í juli 2016. Støddin á sirklinum vísir nøgd í kg pr. hálvan tíma hál.
Veiða av sild í juli 2016. Støddin á sirklinum vísir nøgd í kg pr. hálvan tíma hál.


text:
Published in Bloggur Written by Jógvan Zachariassen
Samkomur eru skaðastovur, ikki sýnisgluggar
Vit kristnu samkomu- og kirkjufólk misskilja tíverri mangan týdningin av "andaligari" framgongd og vøkstri. Ofta meta vit hvør annan eftir, hvussu nógv fólk koma til gudstænastur okkara, hvussu stórir og glæsiligir bygningar okkara eru, og hvussu stóra ávirkan vit hava á land og fólk. Í líknilsinum um sinnopskornið í Lukas…Les meira
Published in Bloggur Written by Jógvan Zachariassen
Hvørjum ert tú ein næsti?
Hugsa um ein persón, tær ikki dámar. Spyr síðani teg sjálvan: Hvat gott hevur hann gjørt, og hvussu kann eg verða honum meiri líkur? Kann eg menna eitt hjartalag, sum sjálvboðið hjálpur einum tørvandi, óansæð um tað er uppiborið ella ei? Megni eg at handla uttan at lata kostnaðin og…Les meira
Published in Bloggur Written by Jógvan Zachariassen
Muran er munur á monnum
Vit byggja øll - veri tað umdømi, útbúgving, karrieru ella familju. Onkuntíð alt í senn. Í líknilsinum um tveir menn, sum bygdu sær hús (Lukas 6:46-49), lærir Jesus, at avgerðandi er ikki hvat tú byggir, men hvussu tú byggir, og hvat tú byggir á! Báðir bygdu. Báðir lærdu hjá sama…Les meira
Published in Bloggur Written by Jógvan Zachariassen
Bið, leita og banka – Gud svarar
Hugsa tær, at tú fekk óvæntaðar gestir seint eitt kvøldi, men átti einki breyð at seta á borðið. Tað einasta at gera var at leita til grannan, banka á dyrnar og biðja hann lána tær breyð. Men hugsa tær, at grannin segði nei og bað teg sleppa tær burtur! Í…Les meira
Published in Bloggur Written by Jógvan Zachariassen
Rúmar tú Jesusi?
Nýtt vín má ikki fara í gamlar skinnsekkir. Tað visti ein og hvør víngarðsmaður á Jesusar døgum. Skinnsekkir vóru gjørdir úr oksa- ella geitaskinni og eftir drúgva nýtslu turkaðust teir upp og kláraðu ikki at halda nýggjum víni, sum enn fermenteraðist og búnaðist. Úrslitið varð, at bæði skinnsekkirnir og nýggja…Les meira
Published in Bloggur Written by Jógvan Zachariassen
Sjúkuávaring: Farsótt ger blind, deyv og kensluleys
Sjúkan smittar óansæð umstøður og mørk. Hon rakar øll og krevur nógv mannalív. Hon leiðir til stórt einsemi og hevur nógv sjúkutekin. Hon ger fólk blind, deyv og kensluleys mótvegis tí, sum veruliga hevur týdning. Sum oftast er sjúkan grundað á ótta. Sjúkan eitur Havisjúka – altráða leitanin eftir ríkidømi…Les meira
Published in Bloggur Written by Jógvan Zachariassen
Samfelag við Gud er størsti dýrgripurin
Hevur tú nakrantíð mist nakað burtur? Hugsa tær føroysku klæðini, sum tú skalt lata teg í til brúdleypsveitsluna ella Ólavsøku. Tú hevur mallurnar, men stimin er burtur! Ella brosjan manglar! Í líknilsinum um leitandi brúðrina í Lukas 15:8-10, sigur Jesus frá kvinnu, ið hevði mist brosjuna, ið helt brúðarkjólanum saman,…Les meira
Published in Bloggur Written by Jógvan Zachariassen
Tak ímóti náðini sum burturvilsti sonurin
Tað vísir seg mangan, at tey, sum kenna svárar trongdir og sorgir í lívinum, men sum tó ikki lata beiskleika festa rót, eru meira rúmlig og eyðmjúk. Í líknilsinum um elskandi faðirin í Lukas 15:11-32 sigur Jesus frá einum pápa, sum kendi sviðan og sorgina um tveir synir, sum bert…Les meira
Published in Bloggur Written by Jógvan Zachariassen
Syndafulla kvinnan vísti takksemi – gert tú?
Tey, sum hava fingið nógva skuld eftirgivna, eru óendaliga takksom, men tey, sum ikki meta sína skuld sum nakað serstakt, eru óendaliga líkasæl. Hendan munin upplivdi Jesus í verki, tá ið hann var gestur hjá Símuni fariseara. Syndafull kvinna kom inn í hús farisearans og salvaði føtur Jesusar við dýru…Les meira